5 Kelebihan Puasa Asyura (9,10, & 11 Muharam) Serta Kemuliaan Bulan Muharam

Kita baru saja menyambut kedatangan tahun baru dan bulan Muharam yang memang tidak dinafikan ianya merupakan satu bulan yang mulia.
Terdapat banyak nas-nas daripada Al-Quran dan juga al-Sunnah yang menyebutkan berkenaan kelebihan bulan Muharam ini.

Antara amalan yang amat digalakkan dalam bulan ini adalah berpuasa, terutamanya pada hari Asyura serta sehari sebelum dan selepasnya.
Berikut adalah antara kelebihan puasa Asyura beserta kelebihan bulan Muharam yang patut kita tahu.

5 Kelebihan Puasa Asyura & Bulan Muharam
1. Bulan Muharam Dimuliakan Kerana Ia Termasuk Dalam Bulan Haram
Menurut sumber dari Pejabat Mufti Wilayah Persekutuan, antara kelebihan bulan ini adalah kerana ia termasuk dalam salah satu daripada 4 bulan haram.
Seperti yang dinyatakan di dalam al-Quran adalah berdasarkan firman Allah S.W.T yang berikut:
إِنَّ عِدَّةَ الشُّهُورِ عِنْدَ اللَّهِ اثْنَا عَشَرَ شَهْرًا فِي كِتَابِ اللَّهِ يَوْمَ خَلَقَ السَّمَاوَاتِ وَالْأَرْضَ مِنْهَا أَرْبَعَةٌ حُرُمٌ ۚ ذَٰلِكَ الدِّينُ الْقَيِّمُ ۚ فَلَا تَظْلِمُوا فِيهِنَّ أَنْفُسَكُمْ
Maksudnya: Sesungguhnya bilangan bulan di sisi Allah S.W.T adalah sebanyak dua belas bulan sebagaimana yang terdapat di dalam kitabullah (Lauh al-Mahfuz) pada hari diciptakan langit-langit dan juga bumi. Di antaranya (bulan-bulan tersebut) adalah empat bulan haram. Demikian itulah agama yang lurus maka janganlah kalian menzalimi diri kalian di dalam bulan-bulan tersebut.
– Surah at-Taubah (36)
Rasulullah S.A.W telahpun memberikan penjelasan berkenaan dengan empat bulan haram tersebut dengan sabda baginda:
السَّنَةُ اثْنَا عَشَرَ شَهْرًا مِنْهَا، أَرْبَعَةٌ حُرُمٌ، ثَلاَثٌ مُتَوَالِيَاتٌ، ذُو الْقَعْدَةِ وَذُو الْحِجَّةِ وَالْمُحَرَّمُ وَرَجَبُ مُضَرَ الَّذِي بَيْنَ جُمَادَى وَشَعْبَانَ
Maksudnya: Dalam setahun itu ada dua belas bulan dan di antaranya adalah empat bulan haram. Tiga bulan yang berturut-turut iaitu Zulkaedah, Zulhijjah, dan Muharram serta bulan Rejab yang berada di antara Jamadil Akhir dan juga Syaaban.
Riwayat al-Bukhari (184)
Justeru, dua nas di atas jelas menunjukkan bahawa bulan Muharram dimuliakan kerana ia termasuk dalam kalangan empat bulan haram yang mana diharamkan untuk berperang pada bulan-bulan haram serta ianya sangat dihormati dari sudut amalan soleh di dalamnya menjadi besar ganjarannya manakala dosa dan maksiat juga turut menjadi lebih besar di dalam bulan-bulan haram.
2. Bulan Muharam Disebut Sebagai Bulan Allah
Terdapat sebuah hadis yang menceritakan berkenaan seorang lelaki telah bertanya kepada Rasulullah S.A.W tentang bulan apakah yang Rasulullah perintahkan untuk dirinya berpuasa setelah bulan Ramadhan ?
Maka jawab baginda S.A.W:
إِنْ كُنْتَ صَائِمًا بَعْدَ شَهْرِ رَمَضَانَ فَصُمِ الْمُحَرَّمَ فَإِنَّهُ شَهْرُ اللَّهِ
Maksudnya: Sekiranya kamu hendak berpuasa setelah bulan Ramadhan maka berpuasalah kamu pada bulan al-Muharram kerana sesungguhnya ia adalah bulan Allah.
Riwayat al-Tirmizi (741)
Bulan Muharram disebut sebagai bulan Allah yang tidak disebut pada bulan-bulan lain. Umum mengetahui jika sesuatu perkara itu disandarkan kepada Allah maka ianya menjadi suatu yang mulia. Sama seperti Baitullah, Abdullah, Rasulullah, dan seumpamanya.
3. Bulan Muharam Paling Afdhal Berpuasa Setelah Ramadhan
Antara amalan soleh yang sangat digalakkan untuk umat Islam lakukan pada bulan Muharram adalah dengan memperbanyakkan berpuasa sunat.
Malah, ada disebutkan dalam sebuah hadis bahawa bulan Muharam adalah bulan paling afdhal untuk berpuasa sunat setelah bulan Ramadhan.
Daripada Abu Hurairah R.A beliau berkata bahawa Rasulullah S.A.W bersabda:
أَفْضَلُ الصِّيَامِ بَعْدَ شَهْرِ رَمَضَانَ شَهْرُ اللَّهِ الْمُحَرَّمُ وَإِنَّ أَفْضَلَ الصَّلاَةِ بَعْدَ الْمَفْرُوضَةِ صَلاَةٌ مِنَ اللَّيْلِ
Maksudnya: Seafdhal-afdhal puasa setelah bulan Ramadhan adalah berpuasa pada bulan Allah al-Muharram dan sesungguhnya solat yang paling afdhal setelah solat fardhu adalah solat malam (Qiyamullail).
Riwayat Abu Daud (2429)
4. Berpuasa Hari Asyura Tanda Kecintaan Kepada Rasul
Dalam sebuah riwayat daripada Abdullah Ibn Abbas R.anhuma yang berkata;
قَدِمَ النَّبِيُّ صلى الله عليه وسلم الْمَدِينَةَ، فَرَأَى الْيَهُودَ تَصُومُ يَوْمَ عَاشُورَاءَ، فَقَالَ ” مَا هَذَا ”. قَالُوا هَذَا يَوْمٌ صَالِحٌ، هَذَا يَوْمٌ نَجَّى اللَّهُ بَنِي إِسْرَائِيلَ مِنْ عَدُوِّهِمْ، فَصَامَهُ مُوسَى. قَالَ ” فَأَنَا أَحَقُّ بِمُوسَى مِنْكُمْ ”. فَصَامَهُ وَأَمَرَ بِصِيَامِهِ
Maksudnya: Rasulullah S.A.W datang ke Madinah dan kemudian baginda melihat golongan Yahudi berpuasa pada hari Asyura. Lalu baginda berkata: “Apakah ini ?”. Mereka pun menjawab: “Ini adalah hari yang baik. Inilah harinya Allah menyelamatkan Bani Israel daripada musuh mereka maka Musa pun berpuasa pada hari tersebut. Lalu baginda bersabda: “Aku lebih berhak ke atas Musa berbanding kamu”. Maka baginda pun berpuasa pada hari tersebut dan memerintahkan supaya umatnya berpuasa pada hari itu.
Riwayat al-Bukhari (2004)
Menurut Kisah Zakat Malaysia, puasa hari Asyura adalah antara syariat Nabi Musa sebagai tanda bersyukur diselamatkan dari Firaun dan tenteranya.
Rasulullah s.a.w. berpuasa pada hari Asyura sejak sebelum kewajipan berpuasa Ramadan dan mengajak para sahabat juga berpuasa.
Maka, kita sebagai umat Islam wajar menunjukkan tanda kecintaan kepada para Rasul termasuk Nabi Allah Musa.
5. Menghapuskan Dosa Setahun Lalu
Antara lagi kelebihan berpuasa pada 10 Muharram adalah berdasarkan sebuah riwayat daripada Abu Qatadah R.A. bahawasanya Rasulullah S.A.W bersabda:
صِيَامُ يَوْمِ عَاشُورَاءَ إِنِّي أَحْتَسِبُ عَلَى اللَّهِ أَنْ يُكَفِّرَ السَّنَةَ الَّتِي قَبْلَهُ
Maksudnya: Berpuasa pada hari ‘Asyura sesungguhnya aku mengharapkan kepada Allah supaya ia dapat menghapuskan dosa-dosa setahun sebelumnya.
5. Puasa 9 & 11 Muharam Untuk Menyelisihi Yahudi
Walaupun kita digalakkan untuk berpuasa pada 10 Muharram, akan tetapi kita juga turut disunatkan untuk mengikutinya dengan berpuasa pada hari sebelum ataupun hari selepasnya.
Ini adalah bertujuan untuk menyelisihi golongan Yahudi yang hanya berpuasa pada 10 Muharram secara tunggal.
Hal ini berdasarkan sebuah riwayat daripada Ibn Abbas R.Anhuma beliau berkata bahawa Nabi S.A.W bersabda:
صُومُوا يَوْمَ عَاشُورَاءَ، وَخَالِفُوا فِيهِ الْيَهُودَ، صُومُوا قَبْلَهُ يَوْمًا، أَوْ بَعْدَهُ يَوْمًا
Maksudnya: Berpuasalah kalian pada hari ‘Asyura dan berbezalah dengan golongan Yahudi. Berpuasalah sehari sebelumnya ataupun sehari selepasnya.
Foto Kredit: buffalonews.com

3 Kategori Puasa Hari Asyura
Ibnul Qayim dlm Zadul Ma’ad, 2/72 menjelaskan puasa yang berkait hari Asyura ada 3 kategori:

Kategori Paling Sempurna – Puasa 3 hari.
Sehari sebelum Asyura (9 Muharam), hari Asyura (10 Muharam), dan sehari selepasnya (11 Muharam).
Kategori Kedua – Puasa 2 Hari
Puasa pada 9 dan 10 Muharam. Berdasarkan kebanyakan hadis.
Kategori Ketiga – Puasa pada 10 Muharam sahaja

Kesimpulannya, disunatkan untuk berpuasa pada 9 Muharram atau pada 11 Muharram berserta dengan puasa hari ‘Asyura dengan tujuan untuk menyelisihi dan berbeza dengan golongan Yahudi.
Jom kita rebut peluang melakukan puasa sunat sempena Asyura.
Jika berkemampuan, berpuasa tiga hari atau dua hari atau paling tidak sehari iaitu pada 10 Muharam.
Semoga ia menjadi penebus dosa-dosa kita semua insha Allah!
*Sumber: IRSYAD AL-FATWA KE-135: ADAKAH PUASA 10 MUHARRAM PERLU DISERTAI DENGAN HARI SELEPASNYA?,  Cerita Zakat Malaysia


Kelebihan Puasa Sunat Di Bulan Syaaban (Berdasarkan Hadith)

Bulan Syaaban merupakan bulan mulia lagi berkat yang mempunyai banyak kelebihan dan keistemewaannya.
Ia adalah masa untuk kita mengejar kebajikan sebanyak mungkin sebagai latihan dan persediaan untuk kita menghadapi bulan Ramadhan yang merupakan medan ibadah bagi umat Islam.

Menurut JAKIM, dalam sebuah hadith Rasulullah SAW bersabda yang bermaksud:
“Keutamaan bulan Syaaban di atas semua bulan itu, seperti keutamaan aku di atas semua Nabi dan keutamaan bulan Ramadhan itu di atas semua bulan ibarat keutamaan Allah SWT di atas semua hamba-Nya”.

Terasa dekat dah nak hampiri bulan Ramadhan kan?

Jom kita perbanyakkanlah lagi amal soleh di bulan Syaaban antaranya ialah berpuasa Sunat.
Baca juga: Inilah Antara 6 Waktu Paling Mustajab Untuk Berdoa & Dikabulkan Hajat
Kelebihan Puasa Sunat Syaaban
Berikut adalah antara kelebihan puasa sunat Syaaban berdasarkan hadith:
عَنْ أُسَامَةُ بْنُ زَيْدٍ قَالَ قُلْتُ يَا رَسُولَ اللَّهِ لَمْ أَرَكَ تَصُومُ شَهْرًا مِنَ الشُّهُورِ مَا تَصُومُ مِنْ شَعْبَانَ قَالَ ذَلِكَ شَهْرٌ يَغْفُلُ النَّاسُ عَنْهُ بَيْنَ رَجَبٍ وَرَمَضَانَ وَهُوَ شَهْرٌ تُرْفَعُ فِيهِ الْأَعْمَالُ إِلَى رَبِّ الْعَالَمِينَ فَأُحِبُّ أَنْ يُرْفَعَ عَمَلِي وَأَنَا صَائِمٌ
Daripada Usamah bin Zaid dia berkata, aku bertanya kepada Rasulullah SAW;
“Wahai Rasulullah SAW, aku tidak pernah melihat engkau berpuasa pada bulan-bulan lain sebagaimana (kerapnya) engkau berpuasa di bulan Sya’ban. Baginda bersabda: Bulan tersebut merupakan waktu manusia lalai iaitu antara Rejab dan Ramadhan. Ia merupakan bulan yang mana pada bulan tersebut amalan diangkat kepada Allah Rab semesta alam. Aku suka amalan aku diangkat ketika aku berpuasa”. (HR an-Nasai No: 2317)
Status: Hadis Hasan

Melalui hadith tersebut, dapatlah kita ketahui bahawa bulan Syaaban adalah bulan paling banyak Rasulullah SAW berpuasa sunat berbanding bulan lain.
Jadi, jom kita memperbanyakkan amal pada bulan Syaaban seperti puasa sunat, tahajjud, solat sunat, sedekah, zikrullah, istighfar, selawat, membaca al-Quran dan lain-lain lagi.
Baca juga: Puasa Hari Putih (13, 14 & 15 Haribulan Dalam Bulan Islam): Hukum, Niat & Kelebihannya
Apapun, solat lima waktu jangan pula ditinggalkan ya.
Abu Bakr Al-Balkhi berkata:
شَهْرُ رَجَبٍ شَهْرُ الزَّرْعِ وَشَهْرُ شَعْبَانَ شَهْرُ سَقْيِ الزَّرْعِ وَشَهْرُ رَمَضَانَ شَهْرُ حِصَادِ الزَّرْعِ
Bulan Rejab waktu menanam, bulan Syaaban waktu menyiram tanaman dan bulan Ramadhan waktu menuai hasil.
Semoga kita semakin bersemangat untuk beramal sebagai persiapan menuju bulan Ramadhan yang penuh keberkatan.
Untuk maklumat lanjut berkaitan kelebihan bulan Syaaban dan Puasa Sunat Syaaban, sila rujuk Laman Web Rasmi Mufti Wilayah Persekutuan: IRSYAD AL-FATWA KE-29: BULAN SYA’BAN: KEISTIMEWAANNYA MENGIKUT NERACA NAS


5 Risiko Mengandung Selepas Usia 35 Tahun. Tapi, Ada Kelebihan Juga

“Alhamdulillah, dah dapat siapkan Master, PhD, dan kerjaya pun dah stabil. Tapi stres juga kalau orang asyik tanya bila nak dapat anak.”
Kini, trend berkahwin lewat bukanlah sesuatu yang pelik. Disebabkan ekonomi yang mendesak, makin ramai wanita yang mahu fokus kepada kerjaya dan terpaksa melalui kehamilan pada usia yang lebih lewat.

Seringkali kita dengar orang cakap memang bahaya kalau mengandung lewat sangat. Tapi, risiko yang bagaimana sebenarnya bakal dihadapi?
Menurut kajian dan bukti terkini, berikut adalah antara yang bakal dihadapi oleh wanita, seperti yang didedahkan dalam artikel Medical News Today.

5 Risiko Kehamilan Selepas Usia 35 Tahun
1. Masalah Kesuburan
Pertama sekali, usia yang semakin lanjut kerapkali dikaitkan tahap kesuburan lelaki dan wanita yang kian merudum.

Dalam sebuah kajian yang dilaporkan melalui The New England Journal of Medicine, 74% wanita yang menerima rawatan kesuburan pada 30 tahun dan ke bawah boleh mengandung dalam masa 1 tahun. Namun, jumlah ini menurun kepada 61% pada usia 31-34 tahun. Malah, apabila mencecah 35 tahun dan ke atas, hanya 54% wanita yang berjaya hamil.
Foto Kredit: onfertility.com
2. Masalah Kesihatan Bayi
Disebabkan faktor usia, kemerosotan kualiti telur dan sperma yang dihasilkan oleh pasangan juga menyumbang kepada risiko keguguran bayi.
Penelitian menunjukkan keguguran bayi meningkat selari dengan usia kehamilan, di mana bayi juga berisiko mengalami kurang berat badan, kelahiran pramatang, dan meninggal dunia dalam kandungan.
3. Komplikasi Bersalin
Wanita yang mengandung selepas usia 35 tahun mungkin lebih sukar untuk melahirkan bayi secara normal dan memerlukan bantuan proses tertentu seperti vakum, forsep, atau pembedahan Caesarean.
Dalam penyelidikan di King’s College London, keputusan mendapati wanita yang berusia 35 tahun ke atas kurang sensitif terhadap oksitoksin dan secara tidak langsung menyebabkan otot rahim tidak dapat berkontraksi dengan efektif. Sementara itu, perubahan pada hormon progesteron turut menyebabkan proses bersalin menjadi lambat lalu menyumbang kepada punca komplikasi.
Foto Kredit: simplybirthnh.com
4. Masalah Kesihatan Ibu
Apabila meningkat usia, wanita semakin cenderung memiliki masalah kesihatan tertentu seperti masalah darah tinggi, diabetes, tinggi kolesterol, dan sebagainya.
Disebabkan penyakit dan kondisi inilah, wanita disarankan agar tidak melewat-lewatkan kehamilan mereka tanpa sebab. Ini kerana, kondisi tersebut mampu menjejaskan kesihatan kandungan dan memburukkan keadaan kesihatan ibu.
Foto Kredit: whattoexpect.com
5. Risiko Bayi Sindrom Down
Sesetengah risiko penyakit genetik seperti sindrom Down didapati meningkat apabila kehamilan berlaku pada lewat usia. Data menunjukkan kebarangkaliannya adalah

1 dalam 1064 pada usia 25 tahun
1 dalam 686 pada usia 30 tahun
1 dalam 240 pada usia 35 tahun
1 dalam 53 pada usia 40 tahun
1 dalam 19 pada usia 45 tahun

Salah satu faktor yang menjadi sandaran pakar buat masa ini adalah apabila ibu semakin berusia, proses rekombinasi yang kurang terkawal hingga menyebabkan kecelaruan pada susunan kromosom dan bilangan sel yang abnormal.

Tapi, Mengandung Lewat Usia Ada Juga Kelebihannya
Walaubagaimanapun, ibu janganlah terlalu risau kerana perkhidmatan kesihatan di Malaysia dan teknologi masa kini mampu membantu ibu-ibu mendapat rawatan awal daripada doktor.
Banyak kajian yang turut mengambil kira kesan positif daripada perkahwinan dan kehamilan melebihi 35 tahun. Antaranya termasuklah:
i) Ia Meningkatkan Kecerdasan Ibu
Penemuan terkini mendapati hormon kehamilan mempunyai manfaat jangka masa panjang buat otak wanita.Secara spesifiknya, estrogen meningkatkan fungsi dan struktur otak, manakala progesteron mendorong perkembangan tisu otak serta perkembangannya.
ii) Ibu Bersikap Lebih Matang
Pada usia yang sebegini, wanita biasanya lebih realistik dan bersedia untuk menjaga anak. Mereka juga lebih ‘alert’ terhadap kesihatan harian keluarga dan diri sendiri, serta mampu menguruskan stres dengan lebih baik.
iii) Ekonomi Lebih Kukuh
Dari segi ekonomi juga, sesebuah keluarga biasanya lebih bersedia dan telah mencapai kestabilan dalam memastikan arah tujuan anak-anak lebih terjamin.
Apapun, sebagai manusia kita hanya mampu merancang dan Tuhan juga yang menentukan. Oleh itu, kita harus tetap bersyukur seandainya dikurniakan rezeki zuriat walaupun pada usia kehamilan yang lewat. Namun, pastikan kita mendapat pemantauan daripada doktor secepat mungkin agar sebarang masalah dapat dikenalpasti dan diselia dengan sebaiknya.


7 Kelebihan Solat Dhuha Yang Menjadi Rebutan Para Surirumah

Selain perkara wajib yang menjadi rutin, perkara sunat juga sangat dituntut bagi meraih keberkatan Ilahi. Walaupun kerja di rumah tak pernah putus, kita sebagai surirumah seharusnya tidak terlepas daripada merebut peluang menunaikan solat sunat dhuha pada setiap pagi.
Kenapa? Ini antara sebabnya.

7 Kelebihan Solat Dhuha Yang Menjadi Rebutan Surirumah
1. Dipermudahkan Urusan Harian
Rutin harian menjadi surirumah bukanlah suatu perkara yang mudah. Kadang-kadang terlalu penat sampai nak makan pun tak sempat. Namun begitu, bukan semua orang boleh faham apa yang kita lalui, mahupun pasangan kita sendiri. Oleh itu, inilah peluang kita untuk mengadukan kepada Allah, memohon diberi kekuatan dan dipermudahkan urusan.
Diriwayatkan daripada Nu‘aim bin Hammar bahawa ia berkata, “Aku telah mendengar Rasulullah SAW bersabda; Allah berfirman, ‘Wahai anak Adam, janganlah kamu berasa lemah untuk beribadah kepada-Ku dengan cara mengerjakan solat empat rakaat di awal waktu siangmu (solat Dhuha), nescaya akan Aku cukupkan untukmu di akhir harimu.”

(Hadis Riwayat Abu Dawud)

Dengan mengingati Allah terutamanya pada waktu mustajab seperti waktu Dhuha, mudah-mudahan bantuan Allah pasti tiba dalam segala bentuk kemudahan dari awal pagi hinggalah ke akhir hari.
Foto Kredit: everytinything.com
2. Cara Paling Mudah Untuk Bersedekah
Berbanding dengan suami atau ibu-ibu lain yang bekerja, seorang surirumah mungkin memiliki kemampuan kewangan yang agak terhad. Malah, surirumah biasanya jarang keluar rumah dan mungkin kurang peluang untuk bersedekah. Namun, Allah itu Maha Pengasih dan Maha Pemurah terhadap hambaNya, lalu diberikan pelbagai cara untuk tetap mendapatkan ganjaranNya.
Dengan melakukan solat dhuha, anda sebenarnya mampu merebut pahala sedekah, seperti yang dinyatakan dalam sebuah hadis:
“Setiap pagi, setiap ruas anggota badan kalian wajib dikeluarkan sedekahnya. Setiap tasbih adalah sedekah, setiap tahmid adalah sedekah, setiap tahlil adalah sedekah, setiap takbir adalah sedekah, menyuruh kepada kebaikan adalah sedekah, dan melarang berbuat mungkar adalah sedekah. Semua itu dapat diganti dengan solat dhuha dua rakaat.”
(Hadis Riwayat Muslim)
Foto Kredit: money.usnews.com
3. Mendapat Pahala Umrah
Bukan setakat mendapat pahala bersedekah, malah pahala solat dhuha juga diumpamakan dengan pahala umrah.
Dari Abu Umamah ra bahwa Rasulullah SAW bersabda:
“Barangsiapa yang keluar dari rumahnya dalam keadaan bersuci untuk melaksanakan solat wajib, maka pahalanya seperti seorang yang melaksanakan haji. Barangsiapa yang keluar untuk melaksanakan solat Dhuha, maka pahalanya seperti orang yang melaksanakan umrah.”
(Sahih Al-Targhib: 673)
Foto Kredit: umrohhaji.net
4. Diampunkan Dosa
Pendapat ramai orang yang mengatakan hidup isteri sebagai surirumah sepenuh masa ialah mudah adalah tidak benar sama sekali. Terdapat banyak perkara yang perlu diuruskan dari awal pagi hingga ke malam. Bahkan, seorang surirumah menggalas tugas yang berat untuk mendidik anak-anak selain menyediakan keperluan harian. Ada yang turut bergiat aktif dalam persatuan, aktiviti taman, perniagaan kecil-kecilan dan sebagainya.
Dalam kesibukan mengurus jadual seharian, tentu kita tak terlepas daripada kelalaian atau melakukan kesilapan. Maka solat dhuha adalah antara pintu ampunan untuk kita yang disediakan oleh Allah.
“Barangsiapa yang menjaga solat Dhuhanya nescaya diampuni Allah baginya akan segala dosanya walaupun seperti buih di lautan.”
(Hadis Riwayat Ibnu Majah dan at-Tirmidzi)

5. Meraih Rezeki / Keuntungan Besar
Salah satu fadilat yang paling lazim dikaitkan dengan solat dhuha adalah murah rezeki. Ia sebenarnya dirujuk dalam satu kisah di mana suatu ketika Rasulullah mengutus tentera Islam dalam satu peperangan. Dengan izin Allah, tentera Islam menang dan berjaya pula mendapatkan harta rampasan yang banyak.
Orang ramai bercerita singkatnya peperangan itu dan banyaknya harta rampasan perang yang diperoleh. Kemudian Rasulullah menjelaskan bahawa ada yang lebih utama dan lebih mudah memperoleh kemenangan dan harta rampasan yang banyak iaitu solat dhuha.
Sabda baginda : “Barangsiapa yang berwudhuk, kemudian masuk ke dalam masjid untuk melakukan solat dhuha, dialah yang paling dekat tujuannya (tempat perangnya), lebih banyak ghanimahnya dan lebih cepat kembalinya.”
(Sahih al-Targhib : 666)
Rezeki ini mungkin kita tak nampak dari segi wang atau perhiasan, tetapi anak-anak yang soleh, keberkatan rumah tangga, kelapangan dada, dan kesihatan tubuh badan juga adalah antara nikmat yang dikurniakan kepada Allah buat kita.
Foto Kredit : mojok.co
6. Sebagai Motivasi Pagi
Hari seorang surirumah bermula seawal kita ‘celik mata’ hinggalah menjadi orang terakhir yang tidur. Ia adalah hari panjang untuk ditempuhi.
Setiap waktu solat sebenarnya adalah peluang untuk kita recharge. Setiap kali selesai solat, kita akan rasa lebih segar, bertenaga, dan tenang. Jika anda perasan, waktu antara solat subuh dan solat zohor adalah agak panjang berbanding selang waktu solat yang lain.
Maka dengan melakukan solat dhuha walaupun 2 rakaat, ianya tentu akan membantu kita ‘berehat’ dengan mengingati Allah dan mendapatkan kembali tenaga di antara selang waktu tersebut. Malah, kita akan rasa kerja harian lebih terurus apabila kita memberi keutamaan kepada solat dhuha.

7. Rutin Sihat Untuk Tubuh & Minda
Selain banyak fadilatnya yang tersendiri, solat dhuha boleh membentuk rutin aktiviti jasmani yang juga baik untuk rohani. Malah secara umumnya, terdapat banyak bukti saintifik yang menerangkan kelebihan pergerakan solat yang berkualiti serta amalan zikrullah kepada fizikal dan mental seseorang, tidak kiralah berapa pun usia anda.
Di tengah kesibukan dengan anak-anak sejak awal pagi, solat dhuha memberi peluang untuk kita bertafakur, membasahi lidah mengingati Allah, dan mendekatkan diri denganNya.

Beruntunglah Mereka Yang Mengamalkan Solat Dhuha
Doa ibu yang makbul sangat berkuasa untuk dijadikan perisai bagi mengharungi cabaran di rumah. Gunakanlah kesempatan waktu dhuha untuk menunaikan solat sunat yang amat dituntut ini.
Semoga para surirumah akan sentiasa diberi kekuatan dan menjadi sumber kemurahan rezeki serta rahmat Allah bagi seisi keluarga di dunia mahupun di akhirat, Insha Allah.
Sabda Rasulullah s.a.w “Bahawasanya di syurga ada pintu yang dinamakan ‘Dhuha’. Maka apabila  tiba hari kiamat kelak, berserulah (malaikat) penyeru: “Manakah orang-orang yang telah mengamalkan solat Dhuha; Inilah pintu kamu, silakan masuk ke dalam syurga dengan Rahmat Allah.”
(Hadis Riwayat At-Tabrani)


7 Kelebihan Surah Al Fatihah Yang Kita Baca Setiap Hari. Boleh Jadi Penawar & Ruqyah

“Setiap hari kita baca surah al Fatihah, maknanya pun kita dah hafal. Apa kelebihan surah al Fatihah ni ya?”
Setiap umat Islam tentu dah hafal surah al Fatihah. Surah al-Fatihah merupakan salah satu surah yang amat penting yang kita baca sekurang-kurangnya 17 kali setiap hari, iaitu di dalam setiap rakaat solat 5 waktu.

Terletak di halaman pertama al-Quran, surah al-Fatihah ini mempunyai pelbagai keistimewaan dan membacanya merupakan salah satu daripada rukun solat.
Pernahkah kita terfikir apakah rahsia atau kelebihan surah al Fatihah yang kita baca hari demi hari ini?

Jom kita singkap keagungan Surah al Fatihah dengan lebih mendalam lagi.

7 Kelebihan Surah Al Fatihah Yang Kita Baca Setiap Hari
Berikut adalah antara kelebihan surah al Fatihah yang wajar kita ambil tahu.
1. Surah Pertama Yang Diturunkan Secara Lengkap
Mungkin ramai antara kita yang tahu bahawa wahyu pertama yang diturunkan oleh Allah kepada Nabi Muhammad SAW adalah ayat 1-6 surah al-Alaq.
Begitu juga dengan beberapa lagi keratan ayat yang menyusulinya iaitu daripada surah al Muzammil, al Muddathir dan lain-lain.
Namun mungkin tak ramai yang mengetahui bahawa surah al Fatihah adalah surah yang pertama diturunkan secara lengkap.
Maka disebabkan itulah ianya antara keistimewaan surah al Fatihah yang membezakannya dengan surah-surah lain dalam al Quran.
2. Surah Pembuka Al Quran Dan Solat
Kita semua tahu di mana kedudukan surah ini di dalam al Quran.
Ya, di mukasurat yang paling awal!
Surah ini dinamakan dengan al-Fatihah kerana surah ini merupakan surah pembuka bagi al-Quran.
Ia turut dinamakan dengan al-Fatihah kerana surah ini juga menjadi pembukaan bacaan dalam solat dan menjadi rukun dalam solat.
[Baca juga: Hukum Membaca Al Quran Ketika Haid & Memegang Tafsir Dalam Keadaan Berhadas. Ini Wanita Perlu Tahu]
3. Surah Yang Paling Agung Dalam Al Quran
Selain menjadi surah permulaan, surah al-Fatihah turut dianggap sebagai wahyu al-Quran yang terbesar.
Ia adalah berdasarkan sebuah hadith yang menyatakan seperti berikut:
“Ketahuilah aku ingin mengajarmu satu surah yang sangat agung dalam al-Quran sebelum aku keluar masjid. Lalu Nabi SAW pergi supaya dia boleh keluar daripada masjid.
Aku mengingatkan baginda tentang apa yang ingin disebutkan, lalu Baginda SAW bersabda, surah ini ialah al-Sab‘ al-Mathani [tujuh ayat yang penuh dengan pujian] dan merupakan surah al-Quran yang teragung yang pernah diberikan kepadaku.”
(Riwayat Al Bukhari)
Foto Kredit : medina-center.ru
4. Surah Al Fatihah Sebagai Penawar / Penyembuh Penyakit
Menurut Laman Web Rasmi Mufti Wilayah Persekutuan menerusi AL-KAFI #1024, surah al Fatihah adalah antara ayat al Quran yang digunakan sebagai penawar, syifa, ruqyah atau penyembuh.
Imam al-Nawawi berkata:
Sunat membaca kepada orang yang sakit dengan al-Fatihah berdasarkan hadith Nabi SAW:
وَمَا أَدْرَاكَ أَنَّهَا رُقْيَةٌ ؟
Maksudnya: Tidakkah kamu ketahui bahawa surah Fatihah bersifat ruqyah.
(Riwayat al-Bukhari (5736) dan Muslim (2201))
Kelebihan surah al-Fatihah sebagai ruqyah atau penyembuh juga dapat dirujuk kepada peristiwa bagaimana seorang sahabat Rasulullah SAW bernama Abu Sa’id al-Khudri R.A yang telah menjampi seorang ketua kabilah yang terkena sengatan binatang berbisa.
Beliau membaca al-Fatihah untuk merawat dan dengan izin Allah SWT, ketua kabilah itu sembuh seperti sediakala*.
*Hadith Riwayat Muslim (5863)
5. Surah Yang Ekslusif, Diturunkan Hanya Untuk Nabi SAW
Menurut Ustaz Don Daniyal, surah al Fatihah adalah satu surah yang diturunkan secara ekslusif untuk Nabi Muhammad SAW sahaja dan tidak pernah diturunkan surah yang seumpamanya melalui kitab Taurat, Injil dan Zabur.
Maksud: Abu Hurayrah dan Ka ‘ab RA berkata, “Rasulullah SAW bersabda, “Tidak pernah Allah SWT menurunkan dalam Taurat atau Injil seperti Umm al-Quran, iaitu surah yang mempunyai tujuh ayat yang bersifat al-Mathani dan surah ini terbahagi antara-Ku dan hambaku dua bahagian, dan bagi hamba-Ku yang separuh itu apa yang mereka pinta.
(Riwayat Al-Tirmidhi, al-Nasa’i, dan Ahmad)
Ciri surah al Fatihah itu sendiri juga amat istimewa dan yang tidak pernah ada surah yang seumpamanya sama dalam al-Quran itu sendiri.
6. Surah Yang Menjadi Rukun Solat
Berbeza dengan surah-surah lain dalam al Quran, surah al-Fatihah merupakan satu-satunya surah yang menjadi rukun bacaan dalam solat.
Ini bermaksud, tanpa bacaan surah ini, maka solat seseorang tidak sah.
Hadith Muslim ini membuktikan bahawa Allah SWT sangat prihatin terhadap pembacaan surah al-Fatihah hamba-Nya yang sedang solat.
Setiap ayat dibaca oleh hamba-Nya dijawab oleh Allah SWT sehinggalah ketika hamba-Nya sampai ayat untuk meminta hidayah, Allah SWT sudah memperkenankan doa dan permintaan hamba-Nya tersebut*.
(*Hadith Riwayat Muslim)
7. Surah Yang Diberi Banyak Gelaran Kerana Keistimewaannya
Disebabkan pelbagai keistimewaan surah al Fatihah ini, ia diberi banyak gelaran dan mempunyai lebih daripada satu nama, antaranya:

Ummul Kitab – bermaksud ibu / induk al-Quran
al-Sab’al-Mathani – bermaksud 7 ayat yang sentiasa diulang-ulang
Fatihah – bermaksud pembuka al Quran
as Syifa – bermaksud penawar atau penyembuh
ar Ruqyah – bermaksud doa
al Hamd – bermaksud puji-pujian

Kesimpulan
Surah al Fatihah menjadi aspek terpenting untuk tujuan ibadah, rawatan, perlindungan, dan mendapat keberkatan; di mana terdapat zikir dan tahmid yang terbaik buat manusia; pengajaran Allah SWT kepada para hamba adab berdoa dan meminta pertolongan.
Daripada kelebihan al Fatihah yang disenaraikan di atas, wajarlah kita sebagai Muslim untuk menghayati kehebatan surah al-Fatihah dan mengamalkannya dalam kehidupan harian.
[Baca juga : 5 Kelebihan Surah Al-Kahfi & Kenapa Kita Membacanya Setiap Jumaat]


5 Kelebihan Surah Al-Kahfi & Kenapa Kita Membacanya Setiap Jumaat

Surah Al-Kahfi diturunkan di Makkah (kecuali ayat 28, 83 dan 101 yang diturunkan di Madinah) dan merupakan salah satu dari lima surah Mekah yang dimulai dengan “Alhamdu lilah” (Segala puji bagi Allah).
Surah ini mempunyai 110 ayat, dan namanya diambil dari ayat ke-9 apabila disebut tentang orang orang yang berada di dalam gua (Kahfi).

Mungkin ramai yang sedia maklum bahawa surah al-Kahfi sangat digalakkan untuk dibaca pada setiap hari Jumaat.
Tapi tahukah kita apakah kelebihan surah Al-Kahfi yang sering diulang-ulang ini?

Foto Kredit : furkannesli.com

5 Kelebihan Surah Al-Kahfi
1. Dipancarkan Cahaya Untuknya Antara 2 Jumaat
Dari Abu Sa’id Al-Khudri RA:
“Barangsiapa membaca surah Al-Kahfi pada hari Jumaat, maka akan dipancarkan cahaya untuknya di antara dua Jumaat.”
(HR Al-Hakim 2/368, al-Baihaqi 3/249. Ibnu Hajar kata ‘Hadis Hasan’ dalam Takhrij al-Azkar. Beliau kata hadis ini paling kuat tentang surah Al-Kahfi)
Dalam sebuah lagi hadis, dari Abu Sa’id al-Khudri RA bahawa Nabi SAW bersabda:
مَنْ َقَرَأَ سُوْرَةَ الْكَهْفِ لَيْلَةَ الْجُمْعَةِ أَضَاءَ لَهُ مِنَ النُّوْرِ فِيْمَا بَيْنَهُ وَبَيْنَ الْبَيْتِ الْعَتِيْقِ
Maksudnya: Barangsiapa membaca surat al-Kahfi pada malam Jumaat, maka dipancarkan cahaya untuknya sejauh antara dirinya dia dan Baitul ‘atiq.
(Sunan Ad-Darimi: 3273)
2. Terselamat Dari Fitnah Dajjal
Di dalam sebuah hadith yang diriwayatkan oleh Imam Muslim, daripada Abu Darda’ RA, bahawa Nabi SAW bersabda:
مَنْ حَفِظَ عَشْرَ آيَاتٍ مِنْ أَوَّلِ سُورَةِ الْكَهْف عُصِمَ مِنَ الدَّجَّالِ
Maksudnya: Sesiapa yang menghafal 10 ayat daripada awal surah al-Kahfi akan terselamat daripada fitnah Dajjal.
Hadith riwayat Muslim: 1342
3. Turunnya Ketenangan Dan Rahmat Yang Disertai Dengan Para Malaikat
Daripada al-Bara’ bin ‘Azib RA katanya,
“Ada seorang lelaki membaca surah al-Kahfi dan disisinya seekor kuda yang diikat dengan dua utas tali, kemudian dia nampak awan menaunginya, dan awan itu juga menaungi kudanya, tetapi kudanya lari daripada lindungan awan itu. Keesokannya lelaki itu pergi berjumpa dengan Nabi SAW lalu menceritakan apa yang telah berlaku kepadanya”,
Baginda pun bersabda,
“Perkara yang berlaku kepada engkau itu adalah al-Sakinah (ketenangan dan rahmat yang disertai dengan para malaikat) yang turun untuk mendengar bacaan ayat-ayat al-Qur’an”.
(Hadith Riwayat al-Bukhari dan Muslim)
4. Menceritakan Realiti Kehidupan Sebenar
Menurut petikan buku Tafsir dan Tadabbur Surah Al-Kahfi tulisan Datuk Dr Haji Zahazan Mohamed, surah ini bukan sahaja menceritakan realiti kehidupan sebenar, tetapi membuktikan bahawa setiap yang dicatat dalam al-Quran itu bukanlah suatu kebetulan sebaliknya menjelaskan lagi setiap kebenaran.
Jika diteliti, surah ini mempunyai satu tema iaitu pertembungan antara iman dengan keduniaan.
5. Iktibar Untuk Menghadapi Ujian & Fitnah Akhir Zaman
Secara ringkasnya, terdapat 4 kisah yang dsebutkan melalui surah Al-Kahfi iaitu:
i) Kisah penghuni gua – Mengisahkan tentang sekumpulan pemuda (Ashabul Kahfi) yang diuji keimanan sehingga berlindung dalam gua. Kisah ini menuntut kita agar bersahabat dengan orang soleh dan saling membimbing antara satu sama lain dalam memelihara akidah serta iman kepada Allah.
ii) Kisah 2 pemilik kebun – Mengisahkan tentang ujian dan fitnah harta benda yang menimpa mereka. Ia mengingatkan kita kepada kehidupan dunia yang akan musnah dan hari akhirat yang kekal selamanya.
iii) Kisah Nabi Musa dan Nabi Khidir – Mengisahkan tentang ujian serta fitnah ilmu. Ia mengingatkan kita agar sentiasa mengamalkan sikap tawaduk dan rendah diri walaupun dikurniakan ilmu yang tinggi.
iv) Kisah Zulqarnain, Yakjuj dan Makjuj – Mengisahkan tentang Zulqarnain yang berhadapan ujian dan fitnah berkaitan kuasa. Ia mengingatkan kita kepentingan sikap tawaduk dan mengakui kekuasaan hanyalah daripada Allah.
Setiap kisah ini mempunyai banyak pengajaran yang boleh dijadikan iktibar untuk kita semua.

Benarkah Surah Al-Kahfi Dianjurkan Untuk Dibaca Setiap Jumaat?
Berdasarkan sebuah artikel oleh Ust Abdul Rahman Iskandar melalui Majlis Ulama ISMA (MUIS), sememangnya terdapat hadis yang mensyariatkan membaca surah Al-Kahfi pada malam dan siang hari Jumaat.
Semua hadis berikut adalah HADIS SAHIH dan hadis tersebut juga menyatakan kelebihan membacanya pada hari Jumaat secara spesifik.
[1] Dari Abu Said Al-Khudri ra, dari Nabi saw bersabda :
“Barangsiapa membaca surah Al-Kahfi pada malam Jumaat, maka dipancarkan cahaya untuknya sejauh antara dirinya dia dan Baitul ‘atiq.”
[Sunan Ad-Darimi 3273. An-Nasaei dan Al-Hakim]
[2] Dalam riwayat lain dari Abu Sa’id Al-Khudri ra :
“Barangsiapa membaca surah Al-Kahfi pada hari Jumaat, maka akan dipancarkan cahaya untuknya di antara dua Jumaat.”
[HR Al-Hakim 2/368, al-Baihaqi 3/249. Ibnu Hajar kata ‘ Hadis Hasan’ dalam Takhrij al-Azkar. Beliau kata hadis ini paling kuat tentang surah Al-Kahfi].
[3] Dari Ibnu Umar ra berkata : Rasulullah saw bersabda ;
“Siapa yang membaca surah Al-Kahfi pada hari Jumaat, maka akan memancar cahaya dari bawah kakinya sampai ke langit, akan menerangkan kelak pada hari kiamat dan diampuni dosanya antara dua Jumaat.”
[Al-Mundzir berkata : hadis ini diriwayatkan oleh Abu Bakar bin Mardawih dalam tafsirnya dengan Isnad yang tidak cacat].
(Dari kitab at-Targhib Wa al-Tarhib 1/298)

Kesimpulan
Ternyata ada banyak kelebihan surah Al-Kahfi yang disampaikan melalui mesej yang amat berguna kepada manusia untuk dijadikan panduan dan peringatan.
Disebabkan itu, umat Islam ditanjurkan untuk mengamalkan bacaan surah ini pada setiap hari Jumaat, sepertimana yang dinyatakan dalam hadis sahih.
Semoga kita sama-sama dapat mengambil iktibar dan pengajaran daripada surah ini.


5 Kelebihan Surah Al Mulk & Kenapa Kita Membacanya Sebelum Tidur

“Kenapa kita kena baca surah al Mulk sebelum tidur? Apa kelebihan surah al Mulk ni ye?”
Mungkin kita selalu mendengar anjuran mengamalkan surah al Mulk atau ‘Tabaraka’ sebelum tidur.

Namun, tahukah kita apa sebenarnya kelebihan surah al Mulk dan apa istimewanya untuk kita membaca surah ini pada setiap malam?
Di sini kami kongsikan antara kelebihan surah al Mulk ( الملك ) iaitu surah ke 67 dalam Al-Qur’an.

5 Kelebihan Surah Al Mulk Dan Kenapa Kita Membacanya Sebelum Tidur
Al-Qur’an yang diturunkan oleh Allah SWT mempunyai berbagai-bagai faedah dan rahmat kepada orang yang membacanya dan mengamalkannya seperti penawar kepada penyakit tertentu dan lain-lain.
Dinamakan surah ”Al-Mulk” (Kuasa Pemerintahan), kerana pada awal surah ini Allah Ta’ala menegaskan kekuasaanNya yang mutlak, – menguasai pemerintahan dunia dan akhirat.
Ringkasan Kandungan Surah Al Mulk
Intisari kandungan surah Al Mulk menegaskan bahawa Allah Ta’ala yang telah mentakdirkan adanya mati dan hidup makhluk-makhlukNya – untuk menguji dan menzahirkan keadaan mereka: Siapakah di antaranya yang lebih baik amalnya.
Seluruh alam yang diciptakanNya itu, amatlah rapi dan tidak ada sebarang cacatnya.
Kemudian digambarkanNya peristiwa-peristiwa yang akan berlaku pada hari kiamat dan balasan buruk yang sangat-sangat menggerunkan, yang disediakan bagi orang- orang yang kufur ingkar.
Sebaliknya, disebutkan bahawa orang-orang yang takut melanggar hukum Tuhannya semasa mereka tidak dilihat orang dan semasa mereka tidak melihat azab Tuhan, mereka beroleh keampunan dan pahala yang besar.
Ramai antara kita yang mengamalkan surah ini setiap malam dan tak kurang juga yang telah menghafalnya.
Berikut adalah antara kelebihan surah al Mulk dan mengapa kita amat dianjurkan untuk membacanya setiap malam.
5 Keistimewaan Surah Al Mulk
1. Diampunkan Dosa Bagi Yang Membacanya
Menurut JAKIM, daripada Abu Hurairah RA bahawa Rasulullah SAW telah bersabda, “Sebahagian daripada al-Qur’an ada satu surah yang jumlah ayatnya tiga puluh ayat semuanya, surah ini dapat memberikan pertolongan kepada orang yang membacanya sehingga diampunkan segala dosa-dosanya, surah itu ialah “al-Mulk”.
(Hadith Riwayat Abu Daud dan at-Tirmizi dan status hadith ini adalah Hadith Hasan)
Hadith ini menunjukkan kelebihan surah “Tabaraka”. Orang yang sentiasa mengamalkan membaca surah “al-Mulk” sehingga akhir surah akan diampunkan oleh Allah SWT segala dosanya. Kerana itu surah ini sangat wajar dihafaz dan dibaca setiap hari.
*Sumber : Kitab Riyadhus Salihin

2. Surah Al Mulk Penyelamat Dari Azab Kubur
Rasulullah SAW ada menyebutkan tentang kelebihan orang yang membaca Surah al-Mulk pada setiap malam.
Hadith yang menyatakan kelebihan berkenaan adalah seperti berikut:
Daripada Ibn Abbas RA, beliau berkata, beberapa orang sahabat Nabi menggali tanah tanpa menyangka itu adalah kubur. Lalu didapati di dalamnya ada seorang lelaki yang membaca Surah al-Mulk hingga tamat.
Lantas beliau menemui Nabi SAW lalu berkata:
يَا رَسُولَ اللهِ إِنِّي ضَرَبْتُ خِبَائِي عَلَى قَبْرٍ وَأَنَا لاَ أَحْسِبُ أَنَّهُ قَبْرٌ ، فَإِذَا فِيهِ إِنْسَانٌ يَقْرَأُ سُورَةَ تَبَارَكَ الْمُلْكِ حَتَّى خَتَمَهَا. فَقَالَ رَسُولُ الله صَلَّى اللَّهُ عَلَيْهِ وَسَلَّمَ : هِيَ الْمَانِعَةُ ، هِيَ الْمُنْجِيَةُ ، تُنْجِيهِ مِنْ عَذَابِ القَبْرِ.
Maksudnya: Ya Rasulullah, sesungguhnya aku menggali tanah tanpa aku menyangka itu adalah kubur, dan aku dapati seorang lelaki membaca surah al-Mulk sehingga khatam. Maka jawab Baginda SAW, surah tersebut adalah penegah, penyelamat yang menyelamatkan tuannya daripada azab kubur.
Hadith riwayat al-Tirmidzi : 2890
*Sumber: Mufti Wilayah
Foto Kredit: civillislamica.it
3. Amalan Nabi SAW Setiap Malam
Sebagaimana diriwayatkan oleh Jabir r.a bahawa sudah menjadi kebiasaan Rasulullah SAW tidak akan tidur selagi tidak membaca Tabarakallazi biyadihil Mulk dan Alim Lam Miim Sajadah (surah As Sajdah dan surah Al Mulk).
Daripada Jabir beliau berkata:
أَنَّ النَّبِىَّ -صلى الله عليه وسلم- كَانَ لاَ يَنَامُ حَتَّى يَقْرَأَ الم تَنْزِيلُ وَ تَبَارَكَ الَّذِى بِيَدِهِ الْمُلْكُ
“Sesungguhnya Nabi Saw. tidak tidur hingga beliau membaca surah تَنزِيلُ الٓمٓ (Surah al-Sajdah) dan تَبَارَكَ الَّذِى بِيَدِهِ الْمُلْكُ”
(Hadis Riwayat Tirmizi)
Oleh itu sebelum tidur, pastikan kita ambil sedikit masa untuk membaca Surah Al-Mulk dan mencontohi sunnah Nabi SAW.

4. Surah Al Mulk Menjadi Pembela Di Hari Akhirat
Surah ini juga akan menjadi pembela kepada orang yang membacanya di Hari Akhirat sehingga pembacanya masuk ke Syurga Allah SWT. Sabda Nabi SAW:
سُوْرَةٌ مِنَ اْلقُرْآنِ، مَا هِيَ إِلاَّ ثَلاَثُوْنَ آيةً، خَاصَمَتْ عَنْ صَاحِبِهَا حَتَّى أَدْخَلَتْهُ اْلجَنَّةَ، وَ هِيَ تَبَارَكَ
“Ada surah dari Al-Quran, ia tidak terdiri kecuali hanya 30 ayat. Surah tersebut dapat membela pemiliknya (orang yang banyak membacanya) sehingga memasukkannya ke syurga iaitu, surah تَبَارَكَ
(Hadis Riwayat Thabrani)

5. Digelar Surah Al Mani’ah dan Al Munjiah
Hebatnya kelebihan surah Al Mulk, ia juga digelar sebagai surah Al-Mani’ah (penghalang) dan Al-Munjiah (penyelamat) kerana surah tersebut menghalang dan menyelamatkan mereka yang selalu membaca atau menghafalnya daripada siksa kubur dan siksa api neraka.
(Hadith Riwayat An Nasai)
Baca juga : 5 Kelebihan Surah Al-Kahfi & Kenapa Kita Membacanya Setiap Jumaat

Jom Kita Sama-sama Amalkan Surah Al Mulk!
Memang banyak kelebihan ayat-ayat Al Quran, di mana setiap butir huruf dan perkataannya terkandun seribu satu hikmah apabila ia dibaca, dilazimi, difahami dan ditadabbur.
Oleh itu, marilah kita sama-sama menjadikan amalan membaca surah Al Mulk dengan harapan apabila biasa melazimi bacaan Surah Al-Mulk dan ditakdirkan kita meninggal dunia, Allah SWT akan sudi mengampuni segala dosa kita, menyelamatkan kita dari azab kubur serta mengharumkan perkuburan kita menjadi sebahagian taman daripada taman syurga.
Mudah-mudahan, Insha Allah.
Wallahu ‘alam.
Baca juga: Hukum Membaca Al Quran Ketika Haid & Memegang Tafsir Dalam Keadaan Berhadas. Ini Wanita Perlu Tahu


Bukan Sekadar ‘Surah Kekayaan’, Ini Kelebihan Surah Al Waqiah Berdasarkan Hadis Sahih

Di dalam al-Quran mengandungi 114 surah semuanya. Terdapat beberapa surah yang popular di kalangan masyarakat kita dan antaranya termasuklah kelebihan surah al-Waqiah yang amat sinonim dengan amalan murah rezeki.
Pengenalan
Surah al-Waqi’ah merupakan surah makkiyyah dan terkandung di dalamnya 96 ayat.

Menurut Laman Web Rasmi Mufti Wilayah Persekutuan, Imam Qurtubi menukilkan pandangan al-Hasan, I’krimah, Jabir dan A’ta’ di dalam tafsirnya menyebut bahawa surah ini terdapat 97 ayat.
Ibnu Abbas dan Qatadah menyatakan Surah al-Waqi’ah diturunkan di mekah kecuali satu ayat iaitu Firman Allah SWT: (وَتَجْعَلُونَ رِزْقَكُمْ أَنَّكُمْ تُكَذِّبُونَ) al-Kalbi berpendapat surah ini Makkiyyah kecuali empat ayat.

Intipati surah ini menjelaskan tentang kejadian hari kiamat, syurga dan neraka.

Digelar Surah ‘Kekayaan’
Terdapat pelbagai hadis dan riwayat tertentu yang menceritakan tentang kelebihan dan fadhilat beramal dengan surah tertentu bagi mendapat manfaat di dunia serta akhirat.
Menurut Laman Web Rasmi Mufti Wilayah Persekutuan, antara kelebihan surah al-Waqiah adalah seperti yang diceritakan oleh Ibnu Mas’ud RA:
مَنْ قَرَأَ سُورَةَ الْوَاقِعَةِ فِي كُلِّ لَيْلَةٍ لَمْ تُصِبْهُ فَاقَةٌ أَبَداً
Maksudnya: Barangsiapa yang membaca surah al-Waqiah pada setiap malam, maka ia tidak akan ditimpa musibah kefakiran selama-lamanya
Lihat al-Jamie’ al-Soghir, al-Suyuti (12546)
Imam al-Syaukani di dalam tafsirnya menukilkan sebuah hadis yang dikeluarkan Ibnu Asakir, daripada Ibnu Abbas RA Sabda Nabi SAW:
سورة الواقعة سورة الغنى، فاقرؤوها، وَعَلِّمُوهَا أَوْلَادَكُمْ
Maksudnya: Surah al-Waqiah merupakan surah kekayaan, maka bacalah ia, dan ajarilah ia kepada anak-anak kamu.
(Lihat Fathu al-Qadir li Syaukani, 5/176)
Selain itu, Dr Wahbah Zuhaili menukilkan sebuah hadis yang menceritakan tentang kelebihan surah al-Waqiah dengan menyatakan, daripada Abu Zibah berkata ketika Abdullah bin Mas’ud sedang tenat dan nazak, lalu Saidina Osman bin Affan RA menziarahinya dan bertanya berkenaan peninggalannya kepada anak perempuannya, maka Ibnu Mas’ud berkata:
أتخشى على بناتي الفقر؟ إني أمرت بناتي يقرأن كل ليلة سورة الواقعة، إني سمعت رسول الله صلى الله عليه وسلم يقول: «من قرأ سورة الواقعة كل ليلة، لم تصبه فاقة أبدا»
Maksudnya: Apakah engkau risau akan putri-putriku menjadi fakir? Sesungguhnya aku telah memerintahkan putriku untuk membaca surah al-Waqiah pada setiap malam. Ini kerana aku telah mendengar Rasullullah SAW bersabda: “Barangsiapa yang membaca surah al-Waqiah pada setiap malam, maka ia tidak akan ditimpa musibah kefakiran selama-lamanya.”
(Lihat al-Tafsir al-Munir li Zuhaili, 27/240)
Foto Kredit: haberform.com
Kelebihan Surah Al Waqiah Berdasarkan Hadis Sahih
Walaupun begitu, menurut Ustaz Abdullah Bukhari Abdul Rahim, dalam hadith yang lebih sahih, surah al-Waqi’ah membawa sudut pandang yang lebih “kena atau tepat” dengan isinya yang berkait kegemparan akhirat.
Rasulullah SAW beruban memikirkan kegemparan isi surah al-Waqi’ah bersama surah yang lain. Pada suatu hari, Sayyidina Abu Bakar al-Siddiq RA bertanya:
عَنْ ابْنِ عَبَّاسٍ قَالَ قَالَ أَبُو بَكْرٍ رَضِيَ اللَّهُ عَنْهُ يَا رَسُولَ اللَّهِ قَدْ شِبْتَ قَالَ شَيَّبَتْنِي هُودٌ وَالْوَاقِعَةُ وَالْمُرْسَلَاتُ وَعَمَّ يَتَسَاءَلُونَ وَإِذَا الشَّمْسُ كُوِّرَتْ
Maksudnya: Ibn ‘Abbas menyebut, pada suatu hari Abu Bakar RA bertanya kepada Rasulullah SAW: “Wahai Rasulullah, engkau sudah beruban?” Baginda menjawab: “(Kedahsyatan isi kandungan) surah Hud, AL-WAQI’AH, al-Mursalat, al-Naba’ dan al-Takwir menjadikan aku beruban.
(Sunan al-Tirmidhi, Mustadrak al-Hakim)
Daripada hadis ini boleh disimpulkan bahawa surah al-Waqi’ah bukan surah biasa kerana bayangan kiamat dipamerkannya dengan dahsyat sehingga boleh melumpuhkan sendi lutut.
Ulas Ustaz Abdullah Bukhari lagi, ayat tentang kematian dan azab neraka dalam surah ini merupakan satu peringatan buat kita agar kita tidak hanyut dengan kesibukan duniawi serta alpa dengan lingkungan zon selesa yang kita rasai yang menyebabkan kita masih bermaharajakan hiburan yang melampau, meninggalkan masjid-masjid sunyi sepi sedangkan stadium bolasepak dan panggung wayang penuh sesak.
“Bayangkan gunung digegar kuat sehingga menjadi debu berterbangan! Jika rumah kita bersebelahan dengan kawasan industri kuari, dentuman dinamit yang menggegar bukit bagi menghancurkan batunya menjadi halus seperti kerikil pasti membuat kita tidak senang duduk.”
Foto Kredit : medina-center.ru
Kisah Golongan al-Awwalin dan al-Akhirin, Ahli Syurga, Ahli Neraka & Ahli Akhirat
Imam Qurtubi menukilkan pandangan Mashruk menyatakan, sesiapa yang hendak mengetahui kisah golongan al-Awwalin, al-Akhirin, ahli Syurga, ahli Neraka dan ahli Akhirat maka bacalah surah al-Waqi’ah.
(Lihat Tafsir al-Qurtubi, 17/194)
Golongan al-Awwalin adalah mereka yang tergolong daripada umat terdahulu bermula dengan umat Nabi Adam AS sehinggalah umat sebelum umat Baginda Nabi SAW.
Dan golongan al-Akhirin adalah khusus kepada golongan umat Nabi Muhammad SAW.
Allah SWT menggambarkan syurga buat golongan kanan dengan ciri-cirinya.
Ia merupakan perkara yang perlu diambil berat dan perlu diberi penjelasan yang tepat bagi membentuk keyakinan yang jelas dalam diri muslim. Ini kerana setiap perlakuan yang terhasil adalah berdasarkan kepada pegangan dan keimanan seseorang.
Di bahagian akhir surah Al-Waqiah ini, Allah SWT menyebut pula tentang nasib buruk golongan ketiga iaitu golongan kiri yang mendustakan kebenaran lagi sesat daripada jalan petunjuk.
Hayat mereka diakhiri dengan kematian yang buruk dan disambut dengan hidangan air yang mendidih. Ianya adalah cairan panas yang akan melelehkan isi perut dan kulit-kulit mereka. Air panas ini tidak dapat dibandingkan dengan kepanasan dunia kerana kepanasan neraka berganda-ganda darjahnya.
Inilah golongan kiri yang menolak ketauhidan kepada Allah dan tidak mengakui keesaanNya, mereka tidak dapat lari daripada menerima azab api neraka kelak, mereka menerima pelbagai seksaan daripada Allah yang Maha Kuasa.
Semoga kita dijauhkan daripada tergolong dalam kategori ini.

Bukan Sekadar Surah Pembuka Rezeki
Tidak salah untuk kita mengamalkan surah al Waqiah dalam kehidupan seharian kerana Mufti WP juga menerangkan bahawa diharuskan untuk membaca surah al-Waqiah supaya mendapat kelebihan dan kekayaan seperti yang dinyatakan hadis di atas. Bahkan para Fuqaha’ bersepakat, disunatkan untuk bertawassul dengan amalan soleh serta menggunakan nama dan sifat Allah SWT dalam mendekatkan diri dan berdoa kepada-Nya.
Namun berdasarkan isi kandungan yang dimuatkan dalam surah Al Waqiah, wajarlah kita fahami bahawa kita juga perlu mendalami surah ini dan mengambil pengajaran daripadanya.
Secara umumnya, kita juga amat dianjurkan membaca al-Quran untuk mendapat syafaat daripadanya dan ikhlas dalam beramal serta mencari keredhaan Allah SWT di dunia dan juga di akhirat.
Ini seperti hadis yang diriwayatkan oleh Abu Umamah RA, Sabda Nabi SAW:
اقْرَءُوا الْقُرْآنَ فَإِنَّهُ يَأْتِي يَوْمَ الْقِيَامَةِ شَفِيعًا لِأَصْحَابِهِ
Maksudnya: “Bacalah al-Quran kerana sesungguhnya ia akan datang pada hari Kiamat sebagai syafaat kepada para pembacanya”
Baca juga:
5 Kelebihan Surah Al Mulk & Kenapa Kita Membacanya Sebelum Tidur
7 Kelebihan Surah Al Fatihah Yang Kita Baca Setiap Hari. Boleh Jadi Penawar & Ruqyah

Rujukan:
https://muftiwp.gov.my/artikel/al-kafi-li-al-fatawi/3967-al-kafi-1517-bolehkah-membaca-al-quran-untuk-mendapat-habuan-dunia-semata-mata
https://www.facebook.com/abdullahbukhari.abdulrahim/posts/10206463455650567
Tadabbur Surah Al-Waqi’ah : Siri 18


Ini Sebenarnya Kelebihan Surah Yasin Kita Patut Tahu

Membaca surah Yasin adalah satu ibadah dan mendapat pahala bagi sesiapa yang membacanya kerana ia merupakan satu surah daripada surah-surah di dalam al-Quran.
Ini kerana Nabi SAW juga telah bersabda bahawa sesiapa yang membaca al-Quran akan mendapat pahala yang besar.

Daripada Abdullah bin Mas’ud RA, bahawa Nabi SAW bersabda:
مَن قَرَأَ حَرْفًا مِنْ كِتَابِ اللَّهِ فَلَهُ بِهِ حَسَنَةٌ ، وَالْحَسَنَةُ بِعَشْرِ أَمْثَالِهَا ، لَا أَقُوْلُ آلم حَرْفٌ ، وَلَكِنْ أَلِفٌ حَرْفٌ وَلَامٌ حَرْفٌ وَمِيْمٌ حَرْفٌ

Maksudnya:

“Barangsiapa yang membaca satu huruf di dalam al-Quran maka baginya satu kebaikan dan setiap kebaikan itu digandakan menjadi sepuluh kebaikan yang semisal dengannya. Aku tidak mengatakan “الم” satu huruf akan tetapi Alif satu huruf, Laam satu huruf dan Miim satu huruf.”
[Riwayat al-Tirmizi, no. hadith 2835]
Tapi perasankah kita di media sosial terlalu ramai yang menyebarkan pelbagai maklumat tentang kelebihan bacaan ayat-ayat dan surah-surah tertentu sedangkan ada daripadanya bukanlah berdasarkan hadis sahih.
Berikut adalah maklumat yang dapat kami kumpulkan menerusi 2 artikel iaitu Irsyad al-Hadith Siri ke-58 : Kelebihan membaca dan surah (يس) dan Majlis Ulama ISMA (MUIS).
Jadi, apa sebenarnya kelebihan surah Yaasiin serta hadis palsu / dhaif yang sentiasa dikaitkan dengan amalan membaca surah Yaasiin.
Antara Kelebihan Surah Yaasiin
Surah Yasin adalah antara surah Makkiyyah (yang diturunkan di Mekah), mengandungi sebanyak 83 ayat.
Berikut adalah sebahagian hadis berkaitan Surah Yasin yang sering disampaikan (namun ia merupakan hadis dhaif):

“Sesungguhnya bagi setiap sesuatu itu ada hati, hati bagi Al-Quran adalah Surah Yasin, barang siapa yang membacanya seolah-olah membaca Al-Quran sebanyak 10 kali.”
“Sesiapa yang membaca Surah Yasin pada waktu malam, dia akan bangun pagi dalam keadaan diampunkan dosa.”
“Sesiapa yang selalu membaca Surah Yasin pada setiap malam lalu dia meninggal dunia, maka dia dikira mati syahid.”
“Sesiapa yang memasuki ruang perkuburan lalu membaca Surah Yasin, diringankan (azab) bagi mereka (yang berada di dalam kubur), dan baginya (pembaca) pahala kebaikan sebanyak mana orang (mayat) yang berada di perkuburan itu.”

Menurut Ustaz Mohd Firdaus Salleh Hudin, Ahli Majlis Ulama ISMA (MUIS), dalam syariat Islam kita dibenarkan merujuk hadis dhaif dengan syarat ianya dirujuk sebagai hal berkaitan fadhilat akan sesuatu amalan dan bukan dijadikan sebagai hujah dalam hal hukum hakam.
Secara umumnya, surah ini membincangkan isu-isu berkaitan ayat Makkiyyah seperti soal ketuhanan, balasan ke atas orang yang mendustakan agama dan soal hari Kiamat.

Menurut JAKIM, Surah ini mempunyai banyak intipati yang sepatutnya direnung dan dihayati
di samping membacanya, seperti kritikan dan penjelasan sikap kaum musyrikin (ayat 7 -12, 60-68), iaitu menggesa kita mengikis hati dari sifat keji.
Turut diceritakan bukti kewujudan hari berbangkit (ayat 31-54), perbincangan mengenai ilmu, rahmat dan kekuasaan Allah yang tidak terbatas (ayat 71-83) dan sifat syurga yang disediakan untuk orang beriman (ayat
55-59).
Selepas kita memahami dan menyedari kedudukan al-Quran, kandungan surah Yasin, tuntutan, galakan dan kelebihannya, kita perlulah membina penghayatan yang mantap dalam diri kita.
Maka dalam hal ini, ia boleh dilihat sebagai suatu amalan ibadah yang baik kerana dalam majlis tersebut itu terhimpun palabagai amalan kebaikan seperti memupuk budaya membaca Al-Quran paling tidak seminggu sekali, memupuk semangat berukhuwah sesama muslim serta membudayakan melakukan amalan baik secara berjemaah.

Setelah melihat terhadap hadis-hadis yang menceritakan akan kelebihan surah Yasin ini, Pejabat Mufti Wilayah Persekutuan cenderung untuk mengatakan bahawa kebanyakan hadis yang menceritakan akan kelebihan surah Yasin adalah dhaif (lemah) atau palsu.
Namun kita sangat digalakkan dan dituntut untuk sentiasa melazimi dan membaca al-Quran tidak kira masa atau tempat, berdasarkan dalil umum yang terdapat di dalam al-Quran dan juga di dalam al-Sunnah al-Sahihah.

Jadi, Apa Hukum Membaca Yasin Pada Setiap Malam Jumaat?
Menurut Ustaz Firdaus lagi, tidak ada dalil yang menyebut waktu-waktu tertentu untuk membaca Surah Yasin seperti malam Jumaat, ketika kematian mahupun ketika musim menghadapi peperiksaan.
Begitu juga tidak ada dalil yang melarang ia dibaca pada waktu-waktu tersebut.
Namun demikian, masyarakat kita juga perlu dididik supaya memahami bahawa amalan ini bukanlah suatu amalan ibadah yang wajib dilakukan bermaksud apabila minggu atau waktu khusus tersebut tidak dilakukan maka boleh membawa kepada dosa.
Jika kesalah fahaman ini yang berlaku dalam masyarakat kita maka ianya perlu kembali diperbetulkan supaya tidak berlaku salah faham dalam menokok tambah perkara yang sedia ada dalam syariat.
Kesimpulan
Amalan membaca Surah Yasin ini hendaklah dilihat sebagai suatu amalan sunat yang apabila dilakukan akan mendapat pahala namun jika ditinggalkan tidak membawa kepada dosa.
Selepas kita memahami dan menyedari kedudukan al-Quran, kandungan surah Yasin, tuntutan, galakan dan kelebihannya, kita perlulah membina penghayatan yang mantap dalam diri kita.

*Sumber:

https://muftiwp.gov.my/en/artikel/irsyad-al-hadith/1150-irsyad-al-hadith-siri-ke-58-kelebihan-membaca-dan-surah
https://muis.org.my/2015/02/hadis-dan-membaca-yassin-malam-jumaat/


Elak Tertinggal Anak Dalam Kereta, Ini Cara Aktifkan Fungsi ‘Child Reminder’ Dalam Waze

Malang tidak berbau, kebelakangan ini dikejutkan dengan kes seorang bayi maut di dalam kereta kerana bapanya terlupa. Walau bagaimanapun, semestinya tiada ibu dan bapa inginkan perkara sebegini untuk berlaku juga memberi peringatan buat ibu bapa di luar sana akan lebih berhati-hati dan peka selepas ini. Jadi, ibu ini kongsi trik gunakan ‘child reminder’ di aplikasi ‘Waze’ untuk memberi peringatan kepada si ibu atau bapa setelah tiba di lokasi.
APLIKASI WAZE ADA FUNGI ‘CHILD REMINDER’

Takziah kepada famili anak kecil yang meninggal semalam kerana tertinggal di dalam kereta.. Sedih bila ada sad news berkaitan budak-budak kecil ni.. Dan lagi sedih bila ada yang cakap kalau tak pakai carseat mesti tak jadi macam ni.. Carseat lagi dipersalahkan..

Bagi pengguna WAZE, perasan tak dalam tu ade function untuk Child Reminder? Function dia adalah untuk mengingatkn kita bila kita arrived kat satu-satu tempat, Child Reminder tu akan pop-out keluar (Rujuk gambar). Dan Child reminder function ni boleh di setting dalam waze (Rujuk video).

ANAK DALAM CARSEAT KEBIASAANNYA TERTIDUR

Sorry kerana hujung video tu ada iklan.. Video ni saya buat masa rilek-rilek scroll-scroll pasal carseat awal Januari haritu.. Tiba-tiba terfikir bila government dah implement penggunaan carseat, mesti ada parents yang terlupa ada anak dalam carseat.. Lagi-lagi baby yang perlu di letakkan di belakang.. Possibility untuk tertinggal dalam keadaan kelam kabut tu ada sebab baby ni bila masuk carseat kebiasaannya tertidur.. Parents memang boleh terlupa ada anak di belakang.. I nak post dari awal Jan haritu masa belum ada kes lagi.. Tapi husband cakap tak payah la.. Mana ada org nak tertinggal anak dalam kereta.. I pun krik-krik la terus simpan video ni.. Bila jadi kes semalam, I memang perlu pos video ni.. Memandangkn ramai yang guna apps Waze.. Jadi maaf ye iklan hujung tu.. Macam tak sesuai bila dah ada kes kematian macam ni.. Nak edit balik tak dan dah.. Tak payah tengok la iklan tu..
SANGAT BERGUNA

Function Child Reminder ni memang berguna sangat.. Ada anak kecik memang tak lari dari kelam kabut dan terlupa.. Cuma kelemahan dia kalau tak buka apps Waze tu, tak function la Child Reminder ni.. Tapi untuk pengguna Waze dan yg ada anak kecil, saya sarankan la untuk on kan Setting ni kerana memang sangat membantu..
Sama-sama la kita mencegah dari berlaku.. Yang dah berlaku tu harap kuatkn semangat .. Benda macam ni tak ada parents pun nak ia nya terjadi.. Kita ni yang masih tak hadapi benda macam ni, jangan la salahkan penggunaan carseat.. Cuba study pasal carseat tu.. You akan jumpa something yang memang carseat ni perlu untuk protect anak sewaktu dalam kenderaan..

https://media.siraplimau.com/2020/02/getfvid_86800091_2639334713006033_5430644884870529024_n.mp4
Sumber: Nadia Arluna


Bukan Ramadhan Saja Pesta Ibadah, Ini 5 Kelebihan Bulan Zulhijjah Yang Ramai Tak Tahu

Semua orang Islam cukup maklum dengan kelebihan bulan Ramadhan. Ia adalah bulan yang mulia, bulan diturunkan Al-Quran, dilipatgandakan kebaikan, serta bulan terselitnya Lailatul Qadar. Di samping menunaikan ibadah puasa, banyak lagi amalan yang menjadi kelaziman di bulan Ramadhan seperti bertadarus, qiamullail dan bertarawih.
Namun mungkin ramai tak tahu bahawa bulan Zulhijjah juga memiliki pelbagai keistimewaan. Mari kita kupas beberapa kelebihannya.

5 Kelebihan Bulan Zulhijjah Yang Patut Kita Tahu
Zulhijjah adalah salah satu daripada empat bulan yang dihormati dalam Islam. Seperti juga Ramadhan, bulan ini mempunyai keistimewaannya yang tersendiri yang patut kita tahu agar menjadi motivasi untuk kita meningkatkan ibadah.
1. Kehebatan 10 Hari Pertama Zulhijjah

Keistimewaan bulan Zulhijjah yang paling dahsyat terletak pada 10 hari terawal Zulhijjah. Ia dikatakan 10 hari yang paling disukai oleh Allah untuk kita melakukan amal soleh.

Al-Bukhari meriwayatkan sebuah hadis daripada Ibnu Abbas R.A, Daripada Nabi SAW, Baginda bersabda:
مَا مِنْ أَيَّامٍ الْعَمَلُ الصَّالِحُ فِيهَا أَحَبُّ إِلَى اللهِ مِنْ هَذِهِ الأَيَّامِ يَعْنِي أَيَّامَ الْعَشْرِ ، قَالُوا : يَا رَسُولَ اللهِ ، وَلاَ الْجِهَادُ فِي سَبِيلِ اللهِ ؟ قَالَ : وَلاَ الْجِهَادُ فِي سَبِيلِ اللهِ ، إِلاَّ رَجُلٌ خَرَجَ بِنَفْسِهِ وَمَالِهِ ، فَلَمْ يَرْجِعْ مِنْ ذَلِكَ بِشَيْءٍ.
Maksudnya : “Tiada hari-hari yang amalan soleh yang paling disukai oleh Allah untuk dilakukan melainkan hari-hari ini-baginda memaksudkan: 10 hari terawal Zulhijjah-.”Para sahabat bertanya, “Wahai Rasulullah, Walaupun jihad di jalan Allah tidak dapat menandinginya?”Baginda bersabda,”Walaupun jihad di jalan Allah tidak dapat menandinginya, melainkan seorang  lelaki yang keluar berjihad bersama hartanya, kemudian dia langsung tidak kembali.”
(Riwayat al-Bukhari (969),Abu Daud (2438),Ibn Majah (1727),al-Tirmizi (757))
Foto Kredit: arizona.edu
2. Allah Bersumpah Dengannya
Firman Allah dalam Surah al-Fajr ayat 1-2:
وَالْفَجْرِ (1) وَلَيَالٍ عَشْرٍ (2)
Maksudnya: Demi waktu fajar. Dan (demi) malam-malam yang sepuluh
Menurut Ibn ‘Abbas, Abdullah bin al-Zubair, Mujahid dan ramai kalangan ulama salaf dan khalaf bahawa yang dimaksudkan dengan sepuluh malam dalam di ayat ialah sepuluh hari terawal bulan Zulhijjah.
Menurut Dr Maza, apabila Allah sendiri yang bersumpah dengan sepuluh hari tersebut, pasti ia mempunyai keistimewaan yang tersendiri.
Masjid Sheikh Zayed pada waktu malam
3. Himpunan Segala Ibadah Utama
Uniknya bulan Zulhijjah berbanding bulan-bulan lain adalah terdapatnya amal ibadah yang besar iaitu solat, puasa, sedekah, dan haji secara serentak.
Kita juga dianjurkan supaya berpuasa sunat Zulhijjah iaitu dari 1 hingga 9 haribulan, terutama pada hari Arafah iaitu hari kesembilan bulan Zulhijjah.
Foto Kredit: buffalonews.com
4. Hari Arafah
Arafah adalah nama salah satu tempat berwukuf dan ditetapkan oleh syariat Islam sebagai salah satu daripada rukun haji. Dalam bulan Zulhijjah inilah terletaknya Hari Arafah yang merupakan hari kemuncak bagi ibadah haji, di mana ia juga digelar hari keampunan segala dosa.
Sabda Rasulullah SAW: “Hari yang Allah SWT memerdekakan paling ramai hambaNya daripada api neraka ialah hari Arafah, dan sesungguhnya rahmat dan anugerah Allah mendekati mereka, kemudian Allah melahirkan kebanggaanNya kepada para malaikat dengan ramainya mereka yang berwukuf di Arafah lalu berfirman, “Apakah yang mereka kehendaki?”
Dalam riwayat yang lain pula Rasulullah bersabda yang bermaksud:
“Sesungguhnya Allah taala melahirkan kebanggaanNya kepada para malaikatNya pada waktu petang hari Arafah dengan ramainya ahli Arafah, lantas berfirman, lihatlah kamu kepada hamba-hambaKu yang telah datang kepada Ku dengan keadaan kusut masai, dan berdebu.”
 (Riwayat Muslim)
Foto Kredit: dream.co.id
5. Ibadah Korban
Kita juga sedia maklum bahawa ibadah korban haiwan ternakan hanya terdapat pada bulan Zulhijjah. Ia merupakan ibadah mulia simbolik dengan peristiwa penyembelihan Nabi Ismail oleh Nabi Ibrahim yang akhirnya ditukarkan kepada seekor kibas dengan izin Allah.
Ibadah korban ini mendidik umat supaya sanggup mengorbankan sebahagian hartanya kerana Allah. Malah, jika diambil iktibar daripada peristiwa Nabi Ibrahim, anaknya turut dikorbankan atas rasa taat kepada perintah Allah.
Di samping itu, dapatlah juga kita berkongsi rasa terhadap kesukaran hidup sebahagian golongan masyarakat dan kekayaan dalam mendapatkan kemewahan hidup.
Foto Kredit: kemahiran.kbs.gov.my
Rebut Peluang Memperbanyakkan Amalan
Dengan pelbagai keistimewaan ini, sebab itulah kita dianjurkan supaya memperbanyakkan amal soleh dan bertaubat kepada Allah.
Jadi, rebutlah peluang membaca Al-Quran, istighfar, berzikir, bertahmid dan bertahlil terutamanya pada 10 hari terawal Zulhijjah. Kita juga digalakkan untuk melaungkan takbir raya bermula subuh hari 9 Zulhijjah hingga berakhirnya hari Tasyriq pada 13 Zulhijjah.
Sabda Nabi Muhammad SAW,
“Tiada suatu haripun dalam setahun yang amalan kebaikan padanya menyamai kelebihan sepuluh hari pertama bulan Zulhijjah. Oleh itu, hendaklah kamu memperbanyakkan zikir, tahlil, takbir dan tahmid.”
(Riwayat Imam Ahmad)


Elak 6 Bahan Ramuan Ini Dari Kelengkapan Mandian Bayi, Terutama Anak Ekzema

Selain pemakanan, bahan ramuan yang terdapat dalam kelengkapan mandian anak juga perlu dipilih dengan lebih berhati-hati dan teliti. Terutamanya kelengkapan mandian bayi yang baru lahir, anak ekzema atau mempunyai masalah kulit.
Melalui penerangan dari Puan Mazliana Mazlan, kulit kanak-kanak 30% lebih nipis dari kulit orang dewasa. Inikan pula, kulit bayi yang baru lahir. Imuniti boleh jadi semakin rendah sekiranyan tersalah pilih kelengkapan mandian anak. Justeru itu, jom baca 6 bahan ramuan yang perlu dielakkan ini.

Baca juga: “Layan Macam Raja Bukan Merajakan”, Ini 4 Fasa Mendidik Anak Cara Rasulullah S.A.W
6 BAHAN RAMUAN MANDIAN ANAK PERLU DIELAKKAN

Hati-hati pilih kelengkapan mandian anak. Terutama untuk bayi di awal kelahiran, anak eczema atau yang ada masalah kulit.

Kulit anak, tak sama macam kita yang dewasa. Kulit anak 30% lebih nipis dari kulit kita. Apetah lagi kulit bayi yang baru lahir kan.
Tersalah kita pilih kelengkapan mandian buat anak, makin lama makin rendah imuniti anak disebabkan toksik dari bahan ramuan yang ada, banyak yang terserap ke badan anak.
KELENGKAPAN MANDIAN BAYI: ELAKKAN 6 BAHAN RAMUAN INI
Elakkan 6 bahan ramuan ini, dari kelengkapan mandian anak. Kita dah selalu baca label makanan, jom kalini kita belajar 6 item utama yang tak boleh ada dalam kelengkapan mandian anak pulak okay.
1. FRAGRANCE
Talc dan fragrance. Pertama dan kedua dalam bahan ramuan.

Nama lain parfum.
Lebih 99% produk akan ada fragrance, hati-hati untuk anak eczema, dan juga asthma.

2. MINERAL OIL
Mineral oil dan fragrance. Kena elakkan keduanya.

Banyak digunakan dalam minyak rambut, losyen, cream diaper pun ada.

3. PARABEN

Ganggu keseimbangan hormon anak.

4. PHENOXYETHANOL
4 yang terakhir, Phenoxyethanol.

Gangguan pada sistem saraf.

5. SODIUM LAURYL (ETHER) SULFATE
Bahan ramuan number 2. Sodium lauryl ether sulfate.

SLS, SLES, sodium dodecyl sulfate, sodium PEG lauryl sulfate.
Dalam shampoo, sabun, apa-apa je untuk hasilkan buih.

6. POLYETHYLENE GLYCOL (PEG)
Ada PEG dekat sini.

Biasanya akan disertakan nombor selepas PEG. Lagi rendah nombor, lagi tinggi kadar serapan.
Boleh buatkan kesan alergi pada anak.

Lepas ini, kita cuba belajar belek bahagian rak sabun mandi anak pulak. Organ kulit paling terbesar, anak mandi 2 kali sehari. Sebaiknya kita cari sabun mandi yang baik, terutama untuk anak-anak yang kulit sensitif.
Sabun pilihan terbaik untuk anak eczema dan kulit sensitif boleh beli di sini. Kita cuba sama-sama ya.
Sumber: Facebook Mazliana Mazlan


Keluar Dari Kereta Ketika ‘Bergaduh’ Dengan Isteri, Ini Tips Kawal Marah Suami Boleh Ikut

Bila anak sedang membesar pastinya macam-macam ragam mereka kan? Kadang-kadang, bila lihat gelagatnya geli hati, tapi ada juga perbuatannya yang menguji kemarahan kita. Itu yang selalu kena marah kalau dia buat sesuatu yang salah.
Sebenarnya, semua anak-anak mempunyai ‘kenakalannya’ yang tersendiri. Ia adalah proses tumbesaran mereka yang normal. Sebab itulah, ibu bapa perlu sentiasa bersabar dengan kerenah anak-anak. Kalau nak marah biarlah berpada-pada jangan sampai pukul memukul!

Tapi, bukan mudah sebenarnya nak menahan sabar dengan kerenah anak, kita juga manusia biasa yang sentiasa diuji. Namun, kita boleh mengawal kemarahan kita dengan cara yang bijak.
Mungkin perkongsian oleh bapa dan juga seorang doktor ini, Kamarul Ariffin Nor Sadan tentang bagaimana dia sendiri mengawal kemarahannya terhadap anak-anak boleh dicontohi oleh semua ibu bapa di luar sana.

Gara-gara anak mematahkan bingkai cermin mata

Tiba-tiba anak aku yang umur 4 tahun tu masuk bilik, lepas tu kata “Nah, Ayah. Weena dah patahkan” sambil buat muka bangga.
Mendidih darah aku tengok.
Jap lagi dia kata pula “It’s OK, you’re a doctor. You can fix it”.
Tadi mendidih, ni meluap terus darah aku.
Keluar rumah untuk meredakan kemarahan
Aku terus keluar bilik, turun bawah, keluar rumah, naik kereta, keluar pagar, pergi Puteri Mart (pasar). Aku orangnya macam tu, kalau aku tengah marah sangat, aku akan diamkan diri atau pergi bawa diri.
Aku tahu, kalau aku mula cakap dalam keadaan marah, selalunya aku akan naik suara, lepas tu kadang-kadang naik tangan.
Jadi, lepas kahwin, aku cuba ambil pendekatan untuk diam atau menyendiri. Selalunya tak lama pun aku akan membisu dan menyendiri.
15 minit cukup.
Tahu cara terbaik untuk kawal marah
Foto:Pa&Ma
Lepas dah OK dan waras, baru aku akan buka mulut. Masa baru mula kahwin dulu, aku sampai keluar kereta semasa kereta di lampu isyarat.
Masa tu bini aku yang memandu. Entah apa yang kami gaduhkan, tapi rasanya aku yang salah, namun masa itu ego aku tinggi. Mana nak mengaku salah. Jadi berbalah lah sikit.
Bila sampai lampu isyarat merah. Aku terus keluar kereta sebab aku tak nak aku cakap benda bukan-bukan atau menipu agar aku menang perbalahan tu.
Sempatlah aku jalan kaki 5 minit di jalan raya sebelum bini aku kutip aku balik. Ya, 5 minit je aku perlukan untuk aku tenang dan waras kembali. Itu cara aku kekang diri aku dikuasai amarah.
Isteri dah tahu perangainya
Biarlah orang nampak kita lemah, melarikan diri. Asalkan kita menang dengan peperangan sebenar, iaitu melawan amarah kita sendiri. Kemenangan itu lebih besar maknanya.
Sekarang bini aku pun dah masak dengan perangai aku. Kalau aku diam, maknanya aku tak setuju atau marahlah tu. Tak perlu pujuk pun, lepas 15 minit nanti aku OK lah balik.
Aku tak berapa suka marah anak. Sebenarnya baguslah dia mengaku dia buat salah. Jadi tak perlu marah gila-gila sehingga dia jadi orang yang takut nak mengaku salah. Kan?
Tapi itulah, ada masa terlepas juga amarah tu. Hahaha.
Setiap orang perlu sela masa berlainan untuk kembali sejuk. Ambillah masa secukupnya, tapi jangan sambung dengan rajuk. Nanti jadi lama sangat.
Bagus sebenarnya cara doktor ini mengawal kemarahan. Kalau kita melayan nafsu amarah pasti akan timbul masalah lain seperti memukul anak, menengking dan sebagainya. Padahal, anak masih kecil dan dia masih kurang tahu tentang perkara yang salah dan betul. Didiklah anak dengan penuh kasih sayang ya!
Sumber: Kamarul Ariffin Nor Sadan


9 Langkah Keluarkan Duit Melalui Mesin ATM Tanpa Kad Ketika ‘Emergency’

“Alamak, duit tak ada! Kad bank pun tak bawa!”
Pernah tak anda mengalami situasi sebegini? Mungkin ramai yang berpendapat bahawa dalam zaman teknologi sebegini anda tidak memerlukan wang secara tunai dalam setiap pembayaran. Namun, masih ada lagi dalam hal kehidupan seharian yang memerlukan anda menggunakan ‘cash’.

Tetapi, bagaimana pula jika anda tiada cash di dalam tangan dan tidak membawa kad bank pula ketika situasi kecemasan? Ini adalah cara untuk anda keluarkan duit secara ‘cardless’ di mesin ATM.
CARA KELUARKAN DUIT TANPA KAD KETIKA EMERGENCY
1.Log in akaun Maybank2u

Jika anda layari laman web yang terkini, Maybank2u memaparkan versi pandangan yang baharu. Di sudut kanan bawa anda akan melihat satu kotak kecil ‘Back to classic Maybank2u’ dan log in seperti biasa.

2.Pilih accounts & banking

Setelah berjaya log in, klik pada kotak ‘Accounts & Banking’
3.Klik pilihan ‘Transfers’

Setelah klik kotak ‘Accounts & Banking tadi, anda akan melihat ada 7 option di sebelah kiri paparan dan dari situ, klik pada bahagian ‘Transfers’.
4.Rujuk ‘cardless withdrawal’

Dalam paparan yang sama, anda akan melihat banyak kotak option dan pada bahagian kiri dan bawah, cari bahagian ‘Cardless Withdrawal’.
5.Klik ‘Open Cardless Withdrawal’

Untuk meneruskannya, klik pula pada bahagian Open Cardless Withdrawal.
6.Isi maklumat

Setelah berjaya, anda akan diminta untuk mengisi maklumat peribadi dan transaksi. Nilai maksimum yang boleh dikeluarkan adalah sehingga RM300. Klik continue dan anda akan diminta memasukkan nombor TAC.
7.Nombor TAC

Setelah nombor TAC berjaya dimasukkan, operator akan menghantar mesej terus ke telefon bimbit yang didaftarkan tadi.
9. Pergi ke mesin ATM

Setelah menerima dua mesej ini, anda sudah boleh pergi ke mesin ATM dan tekan ‘Enter. Kemudian, pilih option ‘Pengeluaran Tanpa Kad’ dan masukkan details yang diterima sebentar tadi.
Sumber: Maybank2u, maskulin


Keluarga Besar Akan Diberi Pengecualian Pemasangan ‘Carseat’ Mengikut Bilangan Anak

“Anak ramai takkan nak kena beli MPV semata-mata nak pasang carseat.”
Ini antara keluhan dan komen yang ramai suarakan sejak peraturan penggunaan carseat diumumkan mulai 1 Januari 2020 nanti.

Dalam pada itu, garis panduan yang menyatakan kanak-kanak dengan ketinggian 135cm ke bawah memerlukan penggunaan carseat turut mendapat perhatian.

Kerajaan Menyedari & Memahami Kebimbangan Ibu Bapa
Timbalan Menteri Pengangkutan Datuk Kamarudin Jaffar menegaskan bahawa kerajaan menyedari dan memahami kebimbangan ibu bapa terhadap penguatkuasaan penggunaan CRS itu.
Dalam sidang Dewan Rakyat pada 28 November 2019, beliau berkata kerajaan sedang mempertimbangkan untuk memberi kelonggaran kepada keluarga yang mempunyai bilangan ramai anak kecil sehingga tiada ruang mencukupi bagi memasang kerusi keselamatan kanak-kanak dalam kenderaan mereka.
“Kita sedar keluarga yang ada ramai anak dan tempat duduk tidak boleh memuatkan empat atau lima kerusi dalam kereta. Jadi keluarga besar akan diberi pengecualian sekiranya dalam sebuah kenderaan tersebut tidak membolehkan CRS dipasang dalam bilangan mengikut jumlah anak. Kelonggaran diberikan dalam pelaksanaan ini,” ujar beliau semasa menjawab soalan tambahan Cha Kee Chin (PH-Rasah) yang mahu kerajaan mempertimbangkan penguatkuasaan CSR kepada keluarga mempunyai ramai anak serta kenderaan yang kecil.

Had Ketinggian 135cm Yang Ditetapkan Adalah Mengikut Spesifikasi
Tambah beliau, justifikasi kerajaan mewajibkan semua kanak-kanak yang ketinggiannya bawah 135 sentimeter (cm) supaya menggunakan CRS adalah kerana CRS direka khas untuk memberi pelindungan kepada kanak-kanak kerana mereka mempunyai tubuh badan yang masih di peringkat tumbesaran dengan struktur tulang yang masih belum matang.
Berbanding tali pinggang keledar, penggunaan CRS akan membolehkan tubuh badan kanak-kanak menahan daya hentaman daripada impak kemalangan dengan lebih sempurna berbanding sekiranya hanya menggunakan tali pinggang keledar sahaja.
“Had ketinggian 135cm dinyatakan dalam peraturan CRS kerana bagi kanak-kanak yang melebihi ketinggian ini mereka telah mempunyai saiz tubuh badan yang lebih sesuai untuk menggunakan tali pinggang keledar biasa yang sedia ada dalam keadaan selamat.
“Ini kerana tali pinggang keledar tiga point dalam kenderaan adalah direka untuk penumpang dewasa dengan ketinggian 135 cm ke atas,” kata beliau lagi.

Proses Pendidikan & Kesedaran Ditekankan
Tindakan penguatkuasaan penggunaan kerusi keselamatan kanak-kanak (CRS) dalam setiap kereta persendirian berkuatkuasa 1 Jan hadapan dilakukan dengan mengambil pendekatan pendidikan dan nasihat serta bukannya tindakan keras terhadap mereka yang gagal mematuhi peraturan itu.
Sebelum ini, kerajaan juga pernah menyatakan kelonggaran di mana dalam 6 bulan pertama penguatkuasaan mulai 1 Januari nanti, ibu bapa akan diberi amaran dan bukannya disaman terus.
Yang lebih penting, undang-undang ini bukanlah bertujuan membebankan, malah sebaliknya mendidik ibu bapa agar memahami kepentingan carseat ini kepada anak masing-masing.


Keluarkan Hormon Gembira, Pakar Kongsi Kebaikan Hidu Bau Bayi Baru Lahir

Perasan tak bila bayi baru lahir sahaja pasti kita akan geram dan mengerumuninya kerana bau yang begitu harum seakan-akan bau di syurga. Bau yang sungguh menenangkan sampai geram rasa mahu gigit dan mengomol si comel kita.
Jadi, apa kebaikan bau wangi pada bayi baru lahir kepada si ibu? Mari kami ceritakan perkongsian seorang pakar kanak-kanak yang mengulas tentang topik ini.

Baca juga: Anak Yang Rapat Dengan Ayah Punyai IQ Lebih Tinggi. Ini Buktinya!
BAU BAYI BUAT HORMAN IBU JADI LEBIH GEMBIRA

Menerusi perkongsian Dr Redza Zainol, setiap kali kaum ibu menghidu kepala bayi, horman neuro bernama dopamine akan dikeluarkan dari beberapa bahagian otak. Apa itu dopamine? Dopamine merupakan horman yang akan membuat diri anda rasa bagus dan seronok.

Semakin kerap seseorang itu menghidu bau bayi, maka semakin banyak dopamine terhasil dan kegembiraan akan dirasai. Selain itu, bau bayi juga penting sebagai cara untuk ibu lebih rapat dengan anak mereka.
DUA CARA BAYI MINTA PELINDUNGAN

Bau bayi akan hilang selepas enam minggu kelahiran. Justeru itu, ibu bapa haruslah menghargai detik-detik berharga itu kerana pasti akan merindui bau harum itu.
Sumber: Twitter Dr Redza Zainol


Kelulusan i-Sinar Bagi Yang Sudah Memohon Akan Dipermudahkan Mulai 8 Mac Ini

Berita baik bagi ahli yang telah memohon i-Sinar berdasarkan kriteria semasa, permohonan anda akan diluluskan secara automatik mulai 8 Mac 2021.
Ia berikutan kenyataan oleh Menteri Kewangan, Tengku Datuk Seri Zafrul Tengku Abdul Aziz yang berkata pemansuhan tersebut adalah berikutan nasihat Perdana Menteri, Tan Sri Muhyiddin Yassin supaya KWSP menambahbaik inisiatif itu selepas mengambil kira maklum balas rakyat.

KELULUSAN BERMULA 8 MAC INI

Apa yang penting adalah KWSP memohon kerjasama orang ramai untuk terus bersabar kerana pengumuman kriteria baharu pada 11 Februari tersebut melibatkan perubahan besar kepada sisrem dan urus tadbir i-Sinar Online.

Pemansuhan syarat bagi kemudahan i-Sinar ini akan membolehkan ahli KWSP yang berumur kurang daripada 55 tahun membuat pengeluaran dari simpanan Akaun 1 mereka tertakluk kepada baki yang sedia ada.

1.Pencarum yang memiliki simpanan RM100,000 dan ke bawah – boleh melakukan pengeluaran sehingga RM10,000. Pembayaran akan dilakukan secara berperingkat dalam tempoh 6 bulan, dengan bayaran pertama maksimum adalah sekitar RM5,000
2.Manakala, bagi pencarum yang memiliki simpanan melebihi RM100,000 pula – boleh melakukan pengeluaran sehingga 10% daripada simpanan Akaun 1 mereka, jumlah pengeluaran maksimum adalah RM60,000. Pembayaran turut akan dilakukan secara berperingkat dalam tempoh 6 bulan dengan bayaran pertama maksimum adalah RM10,000.
Untuk makluman, permohonan i-Sinar masih dibuka sehingga 30 Jun 2021. Perkara lanjut berhubung permohonan i-Sinar tanpa syarat akan dimaklumkan dalam masa terdekat oleh pihak KWSP.

Untuk sebarang pertanyaan tentang semakan iSinar, sila hubungi HOTLINE 03-8922 4848. Talian ini beroperasi Isnin – Jumaat (kecuali Cuti Umum Negeri Selangor dan Wilayah Persekutuan) dan dibuka dari 8.00 pagi sehingga 8.00 malam bermula 21 Disember 2020.
Sumber: BERNAMA


7 Kemahiran Anak Yang Perlu Dikuasai Untuk Menghadapi Masa Depan

“Berenang ok. Main alat muzik pun ok. Taekwando pula bagus untuk keselamatan diri, memang sangat ok. Aduh, tak tahu nak pilih yang mana satu sesuai untuk Danish. Semuanya bagus-bagus untuk kemahiran anak bila dah besar nanti”
Memang sukar untuk memilih yang mana satu sesuai untuk meningkatkan kemahiran diri anak-anak kerana selain bijak belajar, anak juga perlu menguasai kemahiran diri.

Apa Pentingnya Kemahiran Anak Untuk Masa Depan?
“Tapi, kanak-kanak ni masih kecil lagi. Yang penting, pandai belajar dan cemerlang dalam akademik. Perlu sangatkah kemahiran diri ini?”
Sebagaimana pentingnya akademik, begitu jugalah pentingnya mendedahkan ‘survival skill’ untuk meningkatkan kemahiran anak. Ia akan membantu mereka membawa diri apabila dewasa kelak.

Foto Kredit: kabritausa.com

Bayangkanlah, dalam era serba teknologi ini mungkin anak-anak kita dibesarkan dan dibiasakan dengan pelbagai gajet dan mesin untuk membantu memudahkan kerja harian. Namun, adakah ianya dapat membantu mereka untuk menyediakan makanan dan menguruskan diri kelak? Cuba anda biarkan mereka menguruskan pakaian dan makanan sendiri dalam masa seminggu, dapatkah mereka bertahan tanpa membeli di luar?
Tentu tidak, bukan? Jadi, mereka perlu belajar menguruskan diri supaya ia menjadi kebiasaan. Ini akan membantu mereka bersedia menghadapi dunia luar yang penuh cabaran.
Jadi, Apakah 7 Kemahiran Anak Yang Perlu Dipelajari?
1. Memasak
Foto Kredit: ciudadciencia.es
Dari zaman datuk dan nenek kita lagi, anak perempuan lebih elok berada di dapur. Memasak. Nanti senang apabila disuruh masak untuk suami dan anak-anak.
Zaman berubah sekalipun, anggapan itu masih sama. Namun, dalam dunia serba moden ini, tidak salah anak lelaki perlu pandai memasak seperti mana anak perempuan. Ajak anak lelaki untuk turut membantu anda sewaktu di dapur.
Jadi, jika anda tiada di rumah, anak tidak perlu bergantung pada kedai makan atau ‘fast food’ untuk menyediakan hidangan.
2. Berkebun
Dengan berkebun, anak akan lebih menghargai dan mencintai alam semula jadi. Mereka juga dapat mengetahui bagaimana sayur-sayuran ditanam sebelum hasilnya diambil sebagai sumber makanan.
Ia merupakan aktiviti riadah yang sihat di samping mempelajari kemahiran sains secara ‘hands on’.
Berkebun juga sebenarnya mampu melepaskan stress!
3. Pertolongan Cemas
Jangan tunggu sehingga bab pertolongan cemas ini diajar oleh pasukan beruniform. Setiap rumah perlu memiliki sebuah kotak pertolongan cemas.
Ia sangat penting untuk dipelajari kerana ia boleh membantu menyelamatkan nyawa sendiri, keluarga dan orang lain.
4. Berenang
Foto Kredit: siliconvalleymamas.com
Sebagaimana pentingnya pertolongan cemas, berenang juga wajar dipelajari untuk mengelakkan daripada lemas ketika terjatuh dalam air. Lebih-lebih lagi jika tiada orang dewasa di sekeliling.
Galakkan anak anda berenang di hujung minggu. Berenang juga baik untuk kesihatan seisi keluarga.
Tahukah anda, Nabi SAW turut menganjurkan umat Islam untuk berenang, memanah, dan berkuda?
5. Pengurusan Wang
Ajar anak untuk menabung demi masa hadapannya. Meskipun anak masih kurang berpengetahuan dalam nilai duit, namun tidak bermakna mereka bebas untuk membeli apa sahaja yang mereka inginkan.
Jika mereka ingin membeli barang yang diingini, galakkan mereka menyimpan duit. Dengan ini, anak akan lebih menghargai duit mereka sendiri.
6. Membasuh Baju
Foto Kredit: pixgood.com
Selain menggunakan mesin basuh, ajarkan juga kepada anak cara membasuh baju dengan tangan.
Jika sesuatu pakaian itu diperbuat daripada bahan sensitif atau perlu dicuci dengan cepat, tidak perlulah menggunakan mesin basuh, bukan?
Ia adalah salah satu kemahiran anak yang perlu diketahui. Lebih-lebih lagi apabila duduk di asrama dan berjauhan daripada ibu bapa.
7. Pertahanan diri
Setiap masa, ada sahaja kes penculikan dan perdagangan anak-anak kecil yang semakin membimbangkan, tidak kira sama ada lelaki atau perempuan, kecil atau remaja.
Anak perempuan terutamanya perlu mempelajari kemahiran ini kerana ia akan membantu mereka dalam memastikan keselamatan diri sentiasa terjamin.
Selain melengkapkan mereka dengan ilmu pertahanan diri, pastikan mereka juga mempunyai penyembur pemedih mata serbaguna atau alat pertahanan diri yang lain seperti wisel yang boleh digunakan sewaktu kecemasan.
Foto Kredit: linkedin.com
Ibu Bapa Perlu Pupuk Kemahiran Anak
Bukan semua ‘survival skill’ ini boleh dipelajari di sekolah. Jadi, janganlah kita mengharapkan guru sekolah mereka mengajarkannya,
Sebaliknya, ibu bapa perlu memainkan peranan dalam memastikan anak mereka memiliki kemahiran di atas untuk kelangsungan hidup dalam dunia yang semakin ‘sakit’.


Anak Cepat Pandai Kalau Guna 5 Bahan Ini, Bantu Perkembangan Otak Si Kecil!

Apakah itu kemahiran kognitif? Kemahiran kognitif merujuk kepada kemahiran berfikir, menumpukan perhatian, membaca, memberi alasan, mengingat dan belajar. Perlu diingatkan bahawa dalam masa enam tahun pertama, kanak-kanak mempunyai minda yang hebat untuk menyerap segala maklumat dengan baik.
Jadi, dalam tempoh itulah ibu ayah boleh bantu untuk tingkatkan lagi perkembangan kemahiran kognitif mereka sambil bantu merangsang perkembangan kedua-dua otak. Bagaimana caranya? Di bawah kami kongsikan bahan yang dapat bantu tingkatkan kemahiran kognitif anak-anak.

Baca juga: Anak Suka Tidur Lewat? Ini 10 Tips Ubah Rutin Tidur Lebih Awal
5 BAHAN INI DAPAT BANTU TINGKATKAN KEMAHIRAN KOGNITIF ANAK

Menerusi bahan-bahan di bawah, kemahiran kognitif dapat ditingkatkan dan sangat berguna.

1. BLOK LEGO

– Dapat membantu anak belajar menyusun mengikut warna.
– Belajar membilang asas 1:1.
– Belajar gabungan perkataan KVK.
2. PUZZLE

– Boleh belajar kemahiran berfikir logik dengan mengecam objek dan warna.
– Belajar bentuk dan ruang dengan meneliti kepingan dan bentuk-bentuk puzzle.
– Puzzle boleh dijadikan alat bantuan pendidikan untuk mengenal nombor, warna, huruf dan lain-lain.
3. KAD IMBASAN

– Dua bentuk rangsangan dilakukan iaitu ransangan penglihatan berdasarkan gambar yang ditunjukkan dan ransangan pendengaran melalui sebutan yang diperdengarkan.
– Boleh digunakan untuk aktiviti memory game sambil bantu ingatan anak-anak.
4. BUSY BAG

– Tingkatkan kosa kata dan boleh belajar perkataan baharu.
– Tingkatkan kemahiran berfikir dan menyelesaikan masalah.
– Belajar warna, huruf nombor dan lain-lain.
5. BUKU BRAINSTORMING

– Belajar bentuk geometri asas, pola, arah susunan.
– Faham konsep tambah, tolak dengan bantuan ilustrasi yang sangat menarik.
– Meneroka, memperoleh pengalaman dan mengekspresi melalui lukisan yang dihasilkan.
Jadi, jangan lupa beli dan beri anak main untuk tingkatkan kemahiran mereka. Semoga bermanfaat.
Sumber: Facebook Hanis Athirah Rusli


Setiap Tahap Usia Ada Kemahiran Menulis Yang Berbeza-Beza, Cuba Ibu Ayah Check

Kemahiran menulis kanak kanak memainkan peranan penting kerana kemahiran ini akan digunakan sehingga akhir hayat. Kecekapan menulis perlu dikuasai untuk mengelakkan sebarang kesukaran ketika berada di sekolah.
Berikut kami kongsikan kemahiran menulis kanak kanak mengikut usia mereka. Ibu bapa di luar sana perlu ambil berat tentang hal ini. Jangan dibiarkan sekiranya anak tidak minat memegang pensel.

Baca juga: Bukan Semua Kicap Bagus Untuk Si Kecil, Ini Senarai Kicap Sesuai Untuk Anak
KEMAHIRAN MENULIS KANAK KANAK MENGIKUT USIA

Cara memegang pensel adalah sesuatu yang sangat penting untuk perkembangan optimal kanak-kanak. Cara pegang pensel yang salah akan mengakibatkan masalah seperti berikut:

Tak sempat tulis jawapan
Tak sempat salin nota
Cepat penat menulis
Tulisan sukar dibaca
Hilang minat belajar

Masalah di atas boleh menyebabkan proses pembelajaran terganggu. Jadi, tugas ibu bapa perlulah peka dengan perkembangan kemahiran menulis si kecil sejak berusia 1 tahun.
Berikut kami kongsikan panduannya di bawah:
Usia 12 – 18 bulan
Ketika usia ini, mereka suka meniru apa yang ditulis atau dilukis oleh orang sekeliling. Selain melukis di atas kertas, si manja juga akan mula menconteng dinding.
Usia 19 – 25 bulan
Walaupun pada usia ini anak masih belum boleh menulis nombor dan huruf tetapi mereka akan mula melukis. Lukisan garisan mula dapat dilukis walaupun tidak lurus.
Umur 29 – 30 bulan
Umur 29-30 bulan mereka lebih berminat untuk melakukan mewarna dan melukis. Sekiranya kanak-kanak usia 3 tahun tidak mahu menconteng kertas, melukis dan sebagainya, ibu dinasihatkan untuk membawa mereka bertemu pakar.
Umur 31 – 36 bulan
Pada usia 2.5 tahun, kanak-kanak sudah boleh memegang pensel secara stabil. Menurut pakar perkembangan kanak-kanak dari Amerika Syarikat Nina Lief, ketika usia ini, mereka sudah boleh menguasai pergerakan naik dan turun yang diperlukan untuk membuat huruf V.
Jadi, ibu bapa di luar sana boleh jadikan panduan di atas untuk melihat perkembangan anak dalam menulis, membuat garisan dan melukis.
Semoga bermanfaat!
Baca juga: Tahap Fokus Anak Mengikut Umur, Jangan Terkejut Kalau Si Kecil Asyik Tak Duduk Diam
Sumber: Orami


7 Kemahiran Yang Perlu Ada Pada Wanita. Mesti Tahu Skill Ini!

Kemahiran Yang Perlu Ada Pada Wanita
Wanita sering dikaitkan dengan seorang yang bersifat lemah lembut, pemalu, tidak mahir dalam uruskan kerja lelaki, dan tidak lasak.  Selalunya, kerja-kerja yang sukar dan perlukan kemahiran berfikir lebih serasi dengan kaum lelaki.  Hal ini menyebabkan wanita selalu mengalami masalah, ditipu, ditindas dan ada juga yang sanggup ditertawakan akibat sikap mereka yang tak tahu dan tidak mahu ambil tahu.  Jadi, dalam topik kali ini saya rasa perlunya untuk menyedarkan wanita di luar sana tentang pentingnya kemahiran tertentu supaya tidak mudah tertipu.

Foto Kredit: washingtonpost.com
1. Memandu kereta
Hampir 90% wanita di luar sana tidak tahu dan ambil sikap tidak mahu tahu tentang perkara-perkara yang melibatkan kereta.  Ok, saya memang salut bagi wanita yang rajin membasuh kereta, keadaan dalam kereta bersih, dan teratur berbanding dengan lelaki yang agak pemalas dalam penjagaan kereta.  Tetapi, kualiti dari segi organ dalaman kereta lelaki memang terbaik berbanding wanita yang tidak mahir menguruskan kereta mereka.

Jadi, wanita perlu tahu perkara asas seperti menambah air dalam tangki air yang terletak di bahagian hadapan kereta, perlu tahu mengisi angin tayar di  pam jika tayar anda pancit, dan juga perlu tahu harga-harga kerosakan jika berlaku kemalangan supaya tidak tipu.

2. Hafal selok-belok jalan raya
Wanita juga perlu tahu selok-belok jalan supaya tidak mudah ditipu.  GPS sekarang penting dan perlu ada untuk memastikan anda tahu jalan dan tidak bergantung kepada lelaki.  Ketika suami memandu, pastikan anda tengok jalan dan pandang sekeliling untuk anda kenalpasti jalan yang digunakan.  Supaya kelak, anda tidak akan diherdiknya kerana tidak tahu jalan yang selalu digunakan.  Begitu juga jika anda pergi lawatan menaiki bas, anda tetap perlu memerhatikan jalan yang digunakan untuk kegunaan anda kemudian.  Sikap ambil tahu berkaitan jalan perlu ada pada wanita, barulah anda di anggap hebat dan tidak perlu bergantung pada lelaki untuk mengenalpasti jalan.
3. Isi minyak kenderaan
Sebagai wanita, anda sering memberi alasan malas untuk mengisi sendiri minyak kereta.  Lalu meminta tukang isi untuk mengisi minyak kereta.  Walhal anda sendiri yang tidak tahu dan takut untuk isi minyak kereta.  Betulkan? Jadi, untuk menutup perasaan itu, anda menyatakan yang anda malas untuk mengisinya.  Perlu anda semua tahu, isi minyak sendiri lebih bagus dan dijamin daripada menyuruh tukang isi minyak.  Anda mungkin akan ditipu dengan jumlah minyak yang tidak mencukupi dengan duit yang anda beri.  Jadi perlu belajar cara mengisi minyak dan memberanikan diri untuk mencubanya.  Anda kena lakukan untuk pastikan yang anda pun boleh membuat sendiri tanpa bantuan orang lain.
4. Membasuh kereta
Wanita memang rajin membasuh kereta, tetapi dalam erti kata membasuh kereta  di kedai.  Melihat wanita membasuh sendiri kereta amat jarang kita temui.  Mereka sering mengambil jalan mudah dengan menghantar kereta di kedai.  Daripada anda membazir duit membasuh kereta di kedai, apa kata, anda membasuh sendiri kereta.  Tanya suami atau ayah berkaitan sabun atau pengilat yang digunakan untuk kereta.  Tunjukkan kepada mereka yang anda prihatin dan ada sikap ambil tahu tentang penjagaan kereta.  Jika anda membasuh sendiri kereta, anda akan rasa kepuasan dan lebih menghargai usaha anda itu, jadi berbaloi-baloi!.
5. Parking kenderaan
Ha, ini juga selalu menjadi kelemahan wanita.  Kalau di tempat pakir kereta, kereta tidak pakir dalam kotak, kereta pakir senget, bila lihat pemandunya mesti kaum Hawa.  Anda tahu mengapa? Kerana ada perasaan takut dan menggelabah ketika hendak pakir.  Takut dengan siapa? takut dengan orang yang nak lalu, malu dengan orang yang mentertawakan kita kerana lambat pakir, malu dengan orang sekeliling seolah-olah anda menganggap diri anda sepeti badut yang membuat lawak semasa pakir kereta.
Ketepikan semua perasaan itu, jangan bermonolog sendiri, dan jangan membuat spekulasi sendiri.  Perasaan anda telah menghantui diri anda, kesannya anda tidak cekap dalam tindakan anda.  Jadi apa kata, semasa hendak pakir kereta, anda tarik nafas, bertenang, jangan pedulikan orang melihat, walau pun anda pakir lambat, tapi pastikan anda pakir kereta dalam kotak yang betul dan tidak melebihi kawasan pakir yang lain.
6. Bayar di kaunter tol
Wanita merupakan seorang yang teliti, cermat dan boleh juga dikatakan sebagai seorang yang asal boleh.  Kenapa ya saya kata demikian? Apa yang saya selalu lihat ketika di kaunter tol.  Sama ada membuat bayaran tunai, atau pun secara ‘touch and go’.  Kalau yang guna ‘smart tag’ tak perlu nak kata apa-apalah, sebab hanya lalu saja.  Tetapi yang sedikit lucu ketika membuat bayaran tunai, semasa hendak berhentikan kereta di kaunter tol, punyalah susah dan lama untuk ‘adjust’ kereta supaya senang hulur duit.
Mahu dijadikan cerita, pakir punya pakir tetapi jarak antara kaunter dengan kereta punya jauh, akibatnya, anda terpaksalah turun dari kereta dah pergi ke kaunter untuk  membuat bayaran.  Malangnya ada juga yang tersalah ‘bajet’ terlanggar tembok kaunter berhampiran tol.  Bila lihat pemandunya, si cantik jelita yang rasa diri macam diva.  Sekadar perkongsian, jadi apa yang perlu wanita di luar sana sedar, pastikan anda yakin dengan tindakan anda, jika kurang pasti dan teragak-agak, perlahankan dahulu kereta sebelum masuk ke kaunter tol.
7. Lampu isyarat
Lampu isyarat juga kadang kala menjadi masalah bagi kaum wanita.  Sesetengahnya selalu memandang ringan perkara ini sehingga menjadi penyebab berlaku kemalangan jalan raya.   Wanita juga kebanyakannya  tidak mematuhi peraturan keselamatan jalan raya. Sebagai contoh, ketika sedang menunggu lampu israyat, kebanyakan wanita akan melanggarnya walau pun lampu itu telah bertukar warna merah, alasannya kerana takut untuk berhenti tiba-tiba.
Bagi wanita yang memandu kereta manual, keadaan yang lagi memalukan jika hendak memulakan semula pemanduan.  Ada yang mati enjin keretanya, dan mengganggu pemandi lain.  Manakala bagi pemandu auto pula, mereka tidak menukar gear kepada keadaan N (iaitu natural), dengan alasan tak sabar untuk teruskan pemanduan.  Jadi, kereta andalah yang akan mengalami kerosakan gear terutamanya.  Anda bukan sahaja merosakkan kondisi kereta, tetapi anda juga telah menggangu dan menyusahkan pemandu yang lain.  Biar berkhemah dalam pemanduan.
Kesimpulan
Jadi, saya harap sedikit tips ini berguna supaya wanita di luar sana, tidak diselubungi dengan perasaan malu dan takut untuk mencuba.  Keluar dari kepompong itu dan jadilah seseorang yang lebih berkeyakinan.  Tanggapan masyarakat, terutamnya lelaki terhadap kebolehan wanita perlu kita perbetulkan.  Jangan pula menjadi seperti tikus membaiki labu, makin dibaiki makin rosak teruk jadinya.  Tetapi jadilah seperti kancil yang bijak akalnya walaupun tubuhnya kecil.


Kemaskini Akaun Bank Aktif Anda Secara Online Jika Masih Tidak Terima Bayaran Bantuan BPN

Setelah Perintah Kawalan Pergerakan (PKP) dilangsungkan, Perdana Menteri Malaysia juga telah mengumumkan bahawa kerajaan akan menyalurkan bantuan buat semua mereka yang layak. Bantuan Prihatin Nasional (BPN) telah diumumkan dan telah dimaklumkan kategori kategori penerimanya. BPN Fasa 1 juga telah mula dibayar bermula 6 April lepas.
Bagi mereka yang layak menerima BPN dan mempunyai rekod data percukaian Lembaga Hasil Dalam Negeri (LHDN) dan telah diluluskan, jika mereka tidak lagi menerima duit bantuan tersebut, mereka disaran untuk mengemaskini maklumat akaun bank yang masih aktif. Ini kerana ada sesetengah dari mereka yang lupa untuk mengemaskini maklumat akaun bank aktif.

Penerima Boleh Lakukan Kemaskini Secara Online

LHDN telah memberi kenyataan bahawa penerima boleh mengemas kini akaun bank penerima yang aktif hanya melalui pautan : https://ez.hasil.gov.my/ci selewat lewatnya sehingga 30 April ini.

“Ini adalah bertujuan untuk membolehkan bayaran BPN dikreditkan terus ke akaun bank yang didaftarkan pada bulan Mei ini dengan mudah dan selamat.

“LHDN juga ingin menasihati penerima BPN supaya menggunakan saluran rasmi dalam urusan mengemaskini maklumat bank dan LHDN juga tidak akan meminta TAC bagi tujuan penyaluran BPN.

Selain itu, bagi penerima BPN yang tidak mempunyai rekod percukaian bersama LHDN, bayaran BPN mereka akan dibuat seperti yang sudah dimaklumkan di portal rasmi BPN atau juga melalui pautan : https://bpn.hasil.gov.my/Download/Faq/SoalanLazim(FAQ)BantuanPrihatinNasional(Kemaskini%2006042020).pdf menurut kenyataan itu.

Disamping memberi kemudahan kepada pelanggan, segala pertanyaan dan maklum balas berkaitan boleh dibuat kepada LHDN melalui Hasil Care Line (HCL) di talian 03-89111000 atau Hasil Live Chat juga Borang maklum balas yang boleh didapati di portal rasmi LHDN di pautan : https://maklumbalaspelanggan.hasil.gov.my/MaklumBalas/ms-my/
Selain itu maklumat juga boleh diperoleh dari media sosial rasmi LHDN iaitu Facebook LHDNM dan Twitter LHDNMofficial.
Sumber : Berita Harian , LHDN


Cara Kemaskini Maklumat Murid Di APDM KPM Oleh Ibu Bapa / Penjaga

KEMASKINI MAKLUMAT MURID DI APDM KPM OLEH IBUBAPA/PENJAGA
Untuk makluman rakan-rakan di Facebook, ibu ayah yang ada anak-anak bersekolah BOLEH mula mengemaskini maklumat anak-anak melalui portal APDM (Aplikasi Pangkalan Data Murid) Kementerian Pendidikan Malaysia KPM.

Kemaskini boleh dibuat bermula 11 Januari 2021 dan ia dibuka sepanjang tahun.
Data ini penting untuk rujukan dan makluman pihak sekolah, terutamanya dalam mengetahui status kewangan pelajar.

Memandangkan data boleh dikemaskini, maka, apabila suami/isteri telah kembali bekerja, adalah menjadi KEWAJIPAN kepada kita untuk kemaskini semula maklumat penjaga.

Di sini kami kongsikan cara kemaskini APDM KPM oleh AyuReesya Zayn.
Semoga bermanfaat!
CARA KEMASKINI MAKLUMAT MURID DI APDM KPM
Mungkin ada yang dapat notifikasi daripada guru kelas untuk update data murid dalam APDM kan?
Saya telah siap mengemaskini maklumat anak-anak juga pendapatan kami.
Kemaskini maklumat PENDAPATAN ini penting kerana ia membantu sekolah dalam menguruskan kebajikan anak masing-masing.
Saya harap, perkongsian saya ini dapat membantu rakan guru kelas mahupun ibubapa diluar sana untuk sama-sama BERTANGGUNGJAWAB membantu pihak sekolah mengemaskini maklumat.
Saya sertakan gambar untuk rujukan rakan-rakan semua.
Jadi, TIADA ISU TERLUPA, TERSILAP ATAU TERALPA lagi selepas ini.
MAKLUMAT WAJIB SAH DAN BENAR.
JANGAN TIPU – AKHIRAT menanti kita.
Langkah-langkah:

Layari laman web public.moe.gov.my
Daftar masuk (Untuk pengguna kali pertama)
Selepas daftar, boleh Login.

Daftar masuk di sini.

Jika tak tahu cara nak daftar, boleh rujuk manual di SINI:  Manual Pengguna APDM Ibu Bapa
Atau muat turun manual yang lain seperti dalam gambar di bawah ini.

Daftar masuk, muka depan page.

Automatik, nama anak2 akan keluar selepas pilih KEMASKINI PROFIL MURID

Pilih KEMASKINI MAKLUMAT MURID. Nama anak2 akan keluar secara automatik.

Maklumat ringkas dan pilihan kemaskini maklumat.

Buat dari PROFIL hingga MAKLUMAT PENJAGA.

Setiap kali kemaskini dibuat, sistem akan jana paparan seperti ini.
Sentiasa TEKAN MENU – PILIHAN KEMASKINI MAKLUMAT MURID utk kembali ke paparan anak-anak.

Selepas semua pilihan telah dikemaskini, PASTIKAN TEKAN PILIHAN PERAKUAN.
JANGAN TIPU..YE!
SELAMAT MENGEMASKINI!
Untuk maklumat lanjut, sila muat turun Panduan Pengguna APDM Ibu Bapa di SINI : Manual Pengguna APDM Ibu Bapa
Sumber asal: AyuReesya Zayn


Kemaskini BRIM 2015 Online, Guna Borang e-BR1M

Cara Kemaskini BRIM 2015
Bermula hari ini, 1 Disember 2015, sesiapa yang berkelayakan boleh memohon BRIM 2015.
Boleh rujuk kemaskini BRIM 2015 kami yang terdahulu bermula dari Bajet 2015 yang dibentangkan tempohari.

[mark]PENTING: Tarikh tutup permohonan dan kemaskini BR1M 2015 telah dilanjutkan kepada 31 Januari 2015.[/mark]
Adakah anda penerima BR1M sedia ada?
Jika ya, anda tidak perlu mendaftar sekali lagi. Apa yang perlu dilakukan ialah, anda cuma perlu kemaskini maklumat peribadi termasuk alamat terkini, maklumat ahli keluarga, akaun bank (akaun simpanan atas nama pemohon sahaja) dan juga penama bagi Skim Khairat Kematian (untuk kategori Isi Rumah dan Warga Emas sahaja).

Borang kemaskini BRIM 2015
Tidak perlu lagi ke https://ebr1m.hasil.gov.my. Sila terus ke pautan ini: https://ebr1m.hasil.gov.my/DefaultSemakanKeluar.aspx?m=k

1. Masukkan nombor kad pengenalan seperti tertera dalam MyKad
2. Klik kemaskini permohonan
*Nota: Kemaskini hanya boleh dilakukan oleh sesiapa yang pernah memohon dan menerima bantuan sebelum ini. Bagi yang baru mahu memohon, sila isi borang permohonan BRIM 2015 terlebih dahulu.

Manual pengguna untuk kemaskini BRIM 2015 yang rasmi dari LHDN
Manual ini boleh didapati di sini dalam bentuk PDF. Jika tidak mahu download, kami telah buat screenshot seperti di bawah. Cuma ada 8 langkah mudah!

Semoga bermanfaat!


Kemasukan Pelajar Ke IPT Secara Berperingkat Mulai 15 Oktober

Terbaharu, YB Datuk Seri Dr. Noraini Ahmad, Menteri Pengajian Tinggi mengumumkan mengenai Pengoperasian Institusi Pendidikan Tinggi (IPT) di mana kemasukan pelajar secara berperingkat adalah bermula 15 Oktober ini.
Kemasukan ini adalah supaya para pelajar dapat meneruskan pembelajaran secara bersemuka yang lama sudah tertangguh.

Baca juga: Vaksin Remaja Bawah 17 Tahun Serentak Dengan Pembukaan Sekolah
KEMASUKAN PELAJAR IPT BERPERINGKAT MULAI 15 OKTOBER

Berikut merupakan antara beberapa maklumat tentang pengoperasian IPT secara bersemuka :

1. Kemasukan pelajar lengkap divaksin ke IPT babit semua kategori dan Fasa PPN, keutamaan kepada pelajar berkeperluan
2.Proses kemasukan pelajar akan gunakan ‘SOP Sektor Pendidikan Tinggi: Pengoperasian IPT’
3. Hanya pelajar, staf akademik dan bukan akademik lengkap vaksin, tempoh keberkesanan dibenar masuk kampus, tertakluk kapasiti IPT
4. IPT perlu kenal pasti pelajar, tentukan jadual pergerakan dan pastikan warga IPT lalui proses saringan kesihatan yang ketat

5. Bagi IPT di Semenanjung, hanya surat kebenaran kembali ke kampus daripada IPT diperlukan
6. Pelajar IPT di Sarawak, Sabah, Labuan perlu dapat surat kebenaran rentas daerah/negeri daripada polis dan jalani saringan RT-PCR
7. IPT perlu sediakan pusat pengasingan di IPT masing-masing bagi uruskan kes-kes bergejala atau jangkitan
8.Pengurangan yuran 20 peratus kepada semua pelajar warganegara di Universiti Awam bagi Semester 1 Sesi 2021/2022
9. Bagi kursus/program dalam talian, pelajar boleh pilih teruskan PdP di lokaliti masing-masing
10.Kemasukan pelajar antarabangsa dari UK, pelajar program Mobiliti dan Edutourism beserta tanggungan sah dibenarkan
Sumber: Kementerian Pengajian Tinggi